АҚШнинг иккала партияси ҳам Украинага ҳарбий ёрдам кўрсатиш тарафдори\n10 май 2021, Тошкент вақти: 01:07\nАҚШ Конгрессининг Вакиллар палатаси аъзоси Элиот Энгел\nАҚШ сиёсатида икки рақиб партиянинг муросага келиши жуда қийин. Шундай бўлса-да, демократлар ва республикачилар Украинани қурол билан таъминлаш масаласида тезлик билан бир фикрга келмоқдалар.\nАммо бунга бир муҳим шахс, яъни Президент Обама қарши.\nАҚШ Конгрессининг Вакиллар палатаси аъзоси Элиот Энгел Оқ уй Украинани қурол билан таъминлашни истамаётганини назарда тутиб, “Бу бизнинг шаънимизга доғ туширяпти. Менимча, биз етарлича жавоб бермаяпмиз ва бу келажакда Украинадан бошқа жойларда ҳам салбий оқибатларга олиб келади”, деди.\nАҚШ Конгресси Вакиллар палатасининг ташқи ишлар қўмитаси аъзоси бўлмиш Энгел Оқ уй Украинани қурол билан таъминлашни хоҳламаётганидан норози америкалик сиёсатчиларнинг биридир.\n11 март куни АҚШ Украинага 75 миллион долларлик нолетал ҳарбий техника тақдим этишини маълум қилди. Бу билан шу кунгача АҚШ томонидан Киев учун ажратилган нолетал ёрдам қиймати 200 миллион долларга етди. Аммо Энгелнинг айтишича, ҳозиргача кўрсатилган ёрдам Украинани россияпараст айирмачилардан ўзини ҳимоя қилишида оз ёрдам беради. Ғарб мамлакатлари Россияни айирмачиларни оғир қурол билан таъминлашда айблаб келмоқда.\n11 март куни эълон қилинган 75 миллион долларлик ҳарбий ёрдам рўйхатида алоқа воситалари, артиллерияга қарши радарлар, тунда кўриш мосламалари, тез ёрдам машиналари ва учувчисиз бошқариладиган учоқлар бор.\nБу ёрдам эълон қилинганидан кейин Энгел Озодлик радиоси билан суҳбат қилиб, Киев бундай ёрдамга муҳтож эканлигини айтди. Аммо Энгел “Бу пировардида уларга етарлича ёрдам бера олмайди”, деб қўшимча қилди.\nДемократлар ва республикачилар Эрон ядровий дастури ва бошқа кўплаган масала бўйича муросага кела олмаётган бўлса-да, ҳар икка партия аъзолари Оқ уйни Украинани қурол билан таъминлашга лоқайдлик қилаётгани учун танқид қилишмоқда.\nАҚШ Конгресси Сенати ташқи ишлар қўмитасининг 10 март куни бўлиб ўтган йиғилишида қўмита бошчиси Сенатор Боб Коркер “администрациянинг Украинага кўпроқ ёрдам беришдан ва Россияга кўпроқ тазйиқ ўтказишдан бош тортаётгани АҚШ сиёсатига тушган доғдир”, деди Коркер. “АҚШ Украинага мамлакатнинг шарқидаги минглаган рус қўшинларига кучли ҳарбий зарба беришда ёрдам бермас экан, ҳеч қайси стратегия самарали бўлмайди”, деб сўзини давом этди.\nАҚШ, Европа Иттифоқи, Украина ва НАТО Россияни ўз ҳарбийларини Украина шарқига юборганликда ҳамда айирмачиларга кўмак кўрсатаётганликда айблаб келяпти. Россия бўлса бу айбловларни кескин рад этиб келяпти.\nЎтган ҳафта Энгел ва АҚШ конгрессининг Вакиллар палатасининг бошқа ўн аъзоси Обамани Украинага қўшимча ҳарбий ёрдам беришга қаратилган ҳаракатларни маъқуллашга ундаб ёзилган мактубга имзо чекишди.\nЭнгел шу ойнинг бошида бўлиб ўтган АҚШ Конгресси Вакиллар палатасининг ташқи ишлар қўмитаси йиғилишида қатнашувчиларнинг аксари Украинани ҳарбий техника билан таъминлашни қўллаганини билдирди.\nЭнгел Озодлик радиоси билан қилган суҳбатида “Бу гапни ҳам демократлар, ҳам республикачилар ҳақида айтишимиз мумкин. Ҳар бир одам буни қўлламади, албатта, аммо менимча қўллаганлар мутлақ кўпчилик эди”, деди.\nЯнада кўпроқ қон тўкилишининг олдини олиш\nДекабрь ойида Обама АҚШ президентига Украинани летал ҳарбий ёрдам билан таъминлашга ваколат берувчи қонун лойиҳасига имзо чекди. Бу қонунни иккала партия ҳам қўллади.\nКонгресс аъзолари ҳамда АҚШ мудофаа вазири Эштон Картернинг Украинани летал ҳарбий қуроллар билан таъминлашга чақириб кўрсатаётган босимига қарамасдан, Обама бундай ёрдам кўрсатишга қаршилик қилиб келяпти.\nЭнгелнинг айтишича, “Бу нарсани қилиш учун президентнинг ваколати бор. Шунчаки у буни хоҳлаши керак, холос. Ҳатто янги мудофаа вазири ҳам биз шу нарсани қилишимиз кераклигини билдирди. Жуда кўп одам шу йўлдан боришимиз керак деб ҳисоблайди”.\nОқ уйнинг Европадаги ҳамкорлари ҳам АҚШнинг Киевга ҳарбий ёрдам кўрсатишига қарши. Уларнинг фикрича, ҳарбий техника юбориш Украинадаги тўқнашувларни кучайтириб юбориши мумкин. У ерда Минскда эришилган келишув асосида томонлар 15 февралдан бошлаб ўт очишни тўхтатишган.\nГерманиянинг АҚШдаги элчиси Питер Виттиг “Associated Press” нашрига берган интервьюсида февраль ойида Германия канцлери Ангела Меркель Обама билан учрашганини, учрашув давомида улар ҳозирча Украинага летал ёрдам бермасликка келишишганини айтди.\nИнтервьюнинг эртаси бўлиб ўтган АҚШ Конгресси Сенатининг ташқи ишлар қўмитаси йиғинида Коркер Обама администрациясини ёлғончиликда айблади.\n“Обама ва унинг администрациясидаги бошқа расмийлар америкаликларгаУкраинага летал ҳарбий ёрдам беришни жиддий ўйлаб кўраётганларини айтиб келаётган бўлишларига қарамасдан, Германиянинг АҚШдаги элчиси Обама канцлер Меркелга норасмий тарзда АҚШ Украинага бундай ёрдам бермаслиги ҳақида ваъда берганини айтди”.\nҚўмитанинг юқори лавозимли демократ аъзоси Сенатор Роберт Менендес агар Россия Президенти Владимир Путин “Украинани барбод қилишда давом этиш қимматга тушади, деган фикрга келсагина” Украина бўҳронига дипломатик ечим топилиши мумкинлигини айтди.\n“Тунда кўриш мосламалари каби нолетал техника бериш яхши, аммо украинларга руслар келаётганини кўриш имконини бериб, аммо уларни тўхтатиш учун қурол бермаслик ечим бўла олмайди”, деди Менендес.\nОқ уй бўлса Украинани қурол билан таъминлаш бўйича қарашларини ўзгартирмай келяпти.\nОқ уйнинг матбуот котиби Жош Эрнест 11 март куни мухбирлар билан учрашиб, Украинага летал ҳарбий ёрдам бериш “кўпроқ қон тўкилишига олиб келади”, деди.\n“Гап шундаки, бўлиб ўтаётган дипломатик музокараларни қўллашимиздан мақсад янада кўпроқ қон тўкилишининг олдини олишга ҳаракат қиляпмиз. Президент [Обама] ҳам шу нарсага эътибор қиляпти”, деди Эрнест.\nЭрнест “АҚШ Украина армиясига Россия дастаклаётган ҳарбий амалиётларни енгиш учун етарлича ҳарбий ёрдам бера олиши” эҳтимолдан холи эканини қўшимча қилди.


Антиқа рейтинг: 2019 йилда қайси смартфонларни кўпроқ сохталаштиришган? - Terabayt.Uz\nКейинги пайтларда ўзининг хилма-хил рейтинглари билан эътибор қозониб келаётган бенчмарк сервисларидан бири Master Lu бўлади. Унинг маълумотлари асосида антеннаси энг кучли смартфонлар, энг қаттиқ қизиб кетувчи смартфонлар, «сунъий онг»ли смартфонлар процессорлари ҳамда энг тезкор, равон ва қулай интерфейсли смартфонлар рейтингларини тақдим этганмиз.\nЎҚИНГ: 2019 йилнинг энг барқарор смартфонлари ва прошивкалари (Master Lu рейтинги)\nЭнди эса Master Lu бенчмарки яна бир ишга қўл урди – ўтган йили энг кўп қалбакилаштирилган смартфонлар рейтингини чиқарди. Ушбу рўйхатда энг кўп Samsung ҳамда Apple қурилмалари ўрин олган. Умумий ҳисобда сохталаштириш ҳолатларининг 28,7 фоизи жанубий кореялик, 15,88 фоизи эса купертинолик техногигантнинг турли смартфонларига тўғри келади.\nҚалбаки смартфонлар тайёрловчилар орасида энг оммабопи Samsung W2018 модели бўлиб чиқди. Иккита iPhone X нархидаги ушбу қурилма қўш сенсор экранли «раскладушка» бўлиб, хитойликлар орасида жуда оммалашган. Ушбу машҳурликдан сохтакорлар ҳам унумли фойдаланишган – Master Lu бенчмарки нақ 4688 марта унинг қалбакисини учратган.\nИккинчи ўринда 4445 та қалбакилаштириш ҳолати билан iPhone 8 жойлашган бўлса, «кучли ясама учлик»ни iPhone XS Max якунлаб берган – уни 2499 марта сохталаштиришган. Рейтингнинг кейинги ўринларида эса iPhone X, Samsung W2019, Galaxy S8+, Xiaomi Mi Max, Mi 9, OPPO R11 Plus ва OnePlus 7 Pro моделлари келмоқда.\nАйтиш керакки, қалбаки смартфонларни аниқлаш уларнинг Master Lu бенчмаркида текшириб кўрилиши ҳолатларида амалга оширилган. 2019 йили мазкур сервисда жами 6 639 704 та смартфон имтиҳон қилиб кўрилган бўлса, шулардан нақ 57 790 донаси қалбаки моделлар бўлиб чиққан.\n#Apple #Samsung #андроид смартфон #қалбаки #оригинал ва сохта Iphone #рейтинг #смартфонлар #тест #Samsung W2018 #Master Lu


1.5 € эвазига Венгриядан Netherlands пул ўтказиш| Paysend Global Transfers\nПулни ўтказиш Netherlands\nҲалқаро ўтказмалар Mastercard ёки банк ҳисобига* Netherlands бор йўғи 1.5 €.\nЎтказма учун комиссия:3.96 EUR, ёқиш.\n2 116 664 бахтли мижозлар Paysend га ишонади\nЮборишни бошқа усуллари Netherlands\nПул Netherlands дан EUR га тўғридан-тўғри ҳар қандай карталарга Mastercard етказиб берилади.\nПул тўғридан-тўғри исталган банк ҳисоб рақамига Netherlands етказиб берилади.\nЎтказмани қандай юбориш Netherlands?


Бугун тонгдан Исроил ҳарбийлари Ливан узра янги ҳаво ҳужумларини уюштирди.\n27 январ 2021, Тошкент вақти: 03:23\nБайрут ва Дамашқ ўртасидаги магистрал йўл бомбардимон қилинди. Сўнгги икки кун давомида Исроил ҳарбийлари Байрутнинг жанубий қисмига ҳужум қилган эди. Бу ерда “Ҳизбуллоҳ” гуруҳи таянч нуқталари жойлашган, деб хабар қилинмоқда. Ҳужумлар чоғида 50 дан ортиқ одам қурбон бўлди.\nПайшанба куни эса жанггари гуруҳлар Исроилнинг шимоли, жумладан, Хайфа шаҳрига ракета ҳужумлари уюштирди. Қурбонлар ҳақида хабар берилмади. Бундан аввал “Ҳизбуллоҳ” гуруҳи ҳужумлари чоғида икки нафар исроиллик ўлдирилди, 92 нафари жароҳатланди.\nИсроил томони, мамлакат ҳудуди ўққа тутилгани ва “Ҳизбуллоҳ” жангчилари томонидан яҳудий аскарлари ўғирлаб кетилгани боис, Ливанга ҳарбий ҳужум уюштирмоқда.


Рамзан Қодиров Украинадаги чеченларни ҳимоя қилишга ваъда берди - BBC News O'zbek\nРамзан Қодиров Украинадаги чеченларни ҳимоя қилишга ваъда берди\nЧеченистон раҳбари Рамзан Қодиров Украинадаги воқеалар ортидан у ердаги чечен миллатига мансуб фуқароларга босим бўлаётганини айтган.\nРамзан Қодировга кўра, унда чеченларнинг бизнеси ва шахсий хавфсизлигига нисбатан жиддий муаммолар пайдо бўлаётгани ҳақида маълумот бор.\n"Украинани безори ва террористларга бериб қўймаслик керак", деб чиққан жаноб Қодиров миллатдошларини ҳам ундай кишилардан ҳимоялашга ваъда бермоқда.\nШунингдек, Рамзан чеченлар ва россияликлар манфаатларини бошқа мамлакатларда ҳам ҳимоя қилишга тайёр эканини айтади.\n"Украинада Ғарб режаси бўйича давлат тўнтариши содир бўлди. Ҳукуматни террористлар ва безорилар эгаллаб олди. Ўз вазифасини сидқидилдан бажарган "Беркут"чиларни тиз чўктиришди. Қримда татар картасини ўйнамоқчи бўлишяпти", деб ёзди Рамзан Қодиров Инстаграм саҳифасида.\n"Мен расман билдираманки, Украинада яшовчи кишилар ва айнан чеченлар учун улар жавоб беришади. Мулки, тижорати ва ҳаёти учун. Одамлар тинч яшашлари керак. Намойишларда ҳеч нарсага эришилмайди", деб таъкидлайди Чеченистон раҳбари.\nИжтимоий тармоқларда фаол бўлган Рамзан Қодиров ўтган йил Инстаграм саҳифасида Харков вилоят ва шаҳар ҳокимлари даврасида тушган расмини қўйган эди.\nУкраинадаги охирги воқеалар манзарасида мухолифатга кескин қарши бўлган Харковнинг маҳаллий раҳбарлари Михаил Добкин ва Геннадий Кернес Россияга ўтишга уринишган, бу самара бермагач, яна ишга қайтган эдилар.\nХарков вилоят ҳокими Михаил Добкин рус миллатига мансуб аҳолига босим бўлаётганини айтиб, улар ҳуқуқини ҳимоя қилиш учун президентлик сайловларида қатнашишини эълон қилди.\nХарков шаҳар ҳокими Геннадий Кернес эса бундан фарқли янги ҳукумат билан ҳамкорлик қилишга тайёрлигини билдирди.\nЎз навбатида Украина вақтли ички ишлар вазирлиги мурожаат билан чиққан, унга кўра, Россиянинг Украинада миллий озчиликларга нисбатан босимлар бўлаётгани ҳақидаги хабарлари ёлғон ва фитна қўзғатувчидир.\nРамзан Қодиров Жириновскийнинг сўзларидан норози


Аргидрин – medu.uz – Дорилар ҳақида маълумотлар ўзбек тилида\nHome Йўриқномалар Аргидрин\nПрепаратнинг савдо номи: Аргидрин\nфаол модда: L-аргинин гидрохлориди – 4,2 г;\nФармакотерапевтик гуруҳи: парентерал озиқлантириш учун препарат, аминокислота.\nАТХ коди: В05ВA01\nАргидрин (α-амино-δ-гуанидиновалериан кислотаси) – аминокислота бўлиб, шартли алмашинмайдиган аминокислоталар синфига киради ва организмнинг кўпсонли ҳаётий муҳим фаолиятларнинг фаол ва ҳар томонлама хужайра регулятори ҳисобланади, организмнинг оғир ҳолатида муҳим протектор самара кўрсатади.\nАргинин гидрохлориди антигипоксик, мембранани барқарорлаштирувчи, цитопротектор, антиоксидант, антирадикал, дезинтоксикацион фаоллик таъсир кўрсатади, оралиқ алмашинув ва энергия билан таъминлаш жараёнларини фаол бошқарувчиси сифатида намоён бўлади, организмда гормонал балансни тутиб туришда маълум роль ўйнайди. Маълумки аргинин қонда инсулин, глюкагон, соматотроп гормон ва пролактин миқдорини оширади, пролин, полиамин, агматин синтезида иштирок этади, фибриногенолиз, сперматогенез жараёнларига киришади, мембранани қутбсизлантирувчи таъсир кўрсатади.\nАргидрин жигарда мочевина синтези циклидаги асосий субстратлардан бири ҳисобланади. Препаратнинг гипоаммониемик самараси аммиакни мочевинага айланишини фаоллашиши йўли билан амалга ошади. Антиоксидант, антигипоксик ва мембранани барқарорлаштирувчи фаоллиги ҳисобига гепатопротектор таъсир кўрсатади, гепатоцитларда энергия билан таъминлаш жараёнларига ижобий таъсир кўрсатади.\nАргинин гидрохлориди эндотелиоцитларда азот оксиди синтезини катализация қиладиган NO-синтаза-ферментига субстрат ҳисобланади. Препарат гуанилатциклазани фаоллаштиради ва қон томирлар эндотелийсида циклик гуаниндимонофосфат (цГМФ) миқдорини оширади, қон томирлар эндотелийига тромбоцитлар ва лейкоцитлар фаоллиги ва адгезиясини камайтиради, адгезияловчи протеинлар VCAM-1 ва МСР-1 синтезини бостиради ва шу билан атеросклеротик бляшаларнинг ҳосил бўлиши ва ривожланишини олдини олади, қон томирлар деворидаги силлиқ миоцитлар миграцияси ва пролиферацияси стимулятори ва кучли вазаконстиктор бўлган эндотелин-1 синтезини бостиради. Аргинин гидрохлориди шунингдек оксидатив стресснинг кучли эндоген стимулятори – ассиметрик диметиларгинин синтезини бостиради. Препарат Т-ҳужайраларни ишлаб чиқарувчи айрисимон безининг фаолиятини рағбатлантиради, жисмоний юклама вақтида қондаги глюкоза миқдорини бошқаради. Яққол кислота ҳосил қилувчи таъсир кўрсатади ва кислота-ишқор мувозанатини мувофиқлаштиришга олиб келади.\nБош оғриғи, қизиш ҳисси, эритма юборилган жойда флебит, кам ҳолларда аллергик реакциялар\nАргинин гидрохлориди қўлланганида спиронолактон қабул қилаётган ёки қабул қилган беморларда буйрак етишмовчилиги фонида, препарат яққол ва барқарор гиперкалиемия чақириши мумкинлигини ҳисобга олиш керак. Калий тежовчи диуретиклар олдинги қўлланиши ҳам, қондаги калий концентрацияси даражасини ошишига олиб келиши мумкин. Аминофилин билан бир вақтда қўллаш қондаги инсулиннинг миқдорини ошириши мумкин.\nБуйрак етишмовчилиги бўлган беморларда инфузиядан олдин қон плазмасидаги калий миқдори ва диурез текширилиши керак, чунки препарат гиперкалиемия ривожланишига ёрдам бериши мумкин.\nПрепарат эндокрин безларининг фаолияти бузилганида эҳтиёткорлик билан қўлланади. Препарат инсулин ва ўсиш гормонининг секрециясини рағбатлантириши мумкин.\nПрепарат йўлдош орқали ўтади, шунинг учун ҳомиладорлик даврида фақат она учун кутилаётган фойда ҳомила учун потенциал хавфдан устун бўлгандагина қўллаш мумкин.\nПрепарат 3 ёшдан ошган болаларда қўлланади.\nАвтотранспортни бошқариш ёки бошқа механизмлар билан ишлаш вақтида эҳтиёткорликка риоя қилиш керак, чунки препарат бош оғриғини чақириши мумкин\n100 мл, 200 мл, 250 мл, 400 мл ва 500 мл шиша бутқлкаларда (флаконларда).\nЁруғликдан ҳимояланган жойда, 250С дан юқори бўлмаган ҳароаратда сақоансин.


Буюк Британия мудофаа вазири Россия киберҳужумга тайёргарлик кўраётганидан огоҳлантирди - Daryo\n15:35, 29.01.2022 17355\nРоссия Ғарбни обрўсизлантириш ва Украина атрофидаги вазиятни мураккаблаштиришга қаратилган киберҳужумлар ўтказишни режалаштирмоқда. Бу ҳақда Буюк Британия мудофаа вазири Бен Уоллес маълум қилди, деб хабар беради The Times.\n«Россиянинг жисмоний босқини кибермаконда ҳам амалга оширилишини кутган бўлардим… Обрўсизлантириш ҳам ушбу воситалар тўпламининг бир қисмидир», — дея таъкидлайди у.\nМудофаа вазирлигидаги юқори мартабали амалдор Лондон Москва ўн минглаб аскар ва танклар Украинага бостириб кирганида «Ғарбни чалғитиш» учун «кўплаб киберҳужумлар»ни ўтказади, деб ҳисоблаётганини газетага тасдиқлаган.\nБошқа ғарб мамлакатлари, шунингдек, Россиянинг ёлғон маълумотлар тарқатишига, ижтимоий тармоқларни фейк хабарлар билан тўлдириши ва Ғарбни бўлиб юбориш мақсадида ботлардан фойдаланишига тайёрланмоқда, деб ёзади Times\n18 январь куни Британия вазири Россия мудофаа вазири Сергей Шойгуни Украинадаги вазиятни муҳокама қилиш учун Лондонга таклиф қилганди. Россия вазири «хавфсизлик бўйича барча муҳим масалаларни муҳокама қилишга тайёрлиги»ни тасдиқлаган, бироқ музокараларни Москвада, Уоллес учун қулай вақтда ўтказиш таклифини берган.\nУоллес BBC’га берган интервьюсида Россияга ташриф буюриши ва Шойгу билан учрашишини тасдиқлаган. У дипломатик муваффақиятга умид қилмаслигини, лекин Россиянинг Украина ҳудудига «босқинини» тўхтатиш имкониятига мавжудлигини таъкидлаган.\nЭслатиб ўтамиз, 27 январь куни Россия Ташқи ишлар вазирлигида Москва «ҳатто рус ва украин халқи ўртасида уруш бўлиши ҳақидаги ғояни номақбул деб ҳисоблаши» маълум қилинди. 28 январь куни Давлат Думаси спикери Вячеслав Володин «Россия Украина билан урушмайди», бироқ бу «давлатларимизни бир-бирига қарши қайраш учун ҳамма ишни қилаётган Вашингтонни қаноатлантирмайди» деди.\nГермания разведка хизмати бошлиғи Россия Украинага ҳужум қилишга тайёрлигини маълум қилди\n«Украина — ‘Титаник’ эмас»: Зеленский Ғарб дипломатларининг Украинадан эвакуация қилинишини хато деб атади\n22:41, 29.04.2022 52863\n10:47, 14.05.2022 44062\n22:33, 27.04.2022 40484


..:: ISLOM.UZ ::.. - Пайғамбар ила суҳбат\nАгар Расулуллоҳ соллаллоҳу алайҳи васаллам сизникига меҳмонга келиб қолсалар…\nБир ўйлаб кўринг-чи. Хўш, нима қиласиз?\nУ зотни кўз тўла қувонч ёшлари, юз тўла табассум ила «Расулуллоҳ соллаллоҳу алайҳи васаллам меникига меҳмонга келдилар! Менинг уйимга!!! Ҳаётимга нур олиб кирган энг улуғ меҳмон ташриф буюрдилар!!!» деб қучоқ очиб, эшик томон отиласизми?\nЁки шоша-пиша у зот алайҳиссаломни кутиб олишга тайёргарлик кўра бошлайсизми? Хонангизга кириб, ДВД плеердан машҳур қўшиқчининг янги дискини олиб ташлаб, ўрнига Қуръон тиловати ёки бирор маъруза ёзилганини қўясизми? Ҳар хил фильмлар ёзилган дискларни тезда диваннинг тагига тиқиб, деворлардан ўзингиз ёқтирган қўшиқчининг сурати туширилган календарларни ола бошлайсизми? Балки турли романлар, бўлмагур ҳикоялар билан тўла китобларни жавондан олиб, ўрнига исломий китобларингизни териб қўярсиз?\nПайғамбаримиз алайҳиссаломга ёқмайдиган нарсаларингизни тезда кўздан яшириб, у зотга ёқишга ҳаракат қилиб қолсак керак ҳаммамиз ҳам?\nБироқ, у зот келгунларича тезда соқол қўйиб олишга, тиш чўткасининг ёнига янги мисвак қўйиб қўйишга улгурармикансиз? Қуръондан охирги ёдлаган сураларингизга қўшимча яна икки-учта қисқагина суралар ёдлаб олишга улгурармиканмиз? Айниқса, у зот алайҳиссаломдан ривоят қилинган беш-ўнта ҳадислар ёдлашга вақт қолармикин?\nСиз ҳам, муслима синглим, Набий алаҳиссаломни кутиб олишингизни бир кўз олдингизга келтиринг-чи... Ташқи кўринишингиз, либосингиз у зот алайҳиссаломнинг кўзларини қувонтирадиган даражадами? Яна сочларингиз тўзиган, юз-кўзларингизга бўёқ чапланган, эгнингизда тор ва юпун кийим билан юрганингизда келиб қолмасинлар тағин! Сизни кўриб, бу хонадоннинг бекаси муслима экан, десинлар ахир… Адашиб, бошқа уйга, Исломдан узоқ бир оилага кириб қолибман демасинлар ахир..\nУ зот алайҳиссаломнинг ҳузурларида ота-онанингизга хушмуомалада бўлиб, ҳурмат-иззатларини жойига қўйиб, отажон, онажон деб туриш эсингиздан чиқмасина, биродар? Азиз меҳмоннинг олдида ота-онанинг бир оғиз имоси билан сакраб туриб, уларнинг истагини бажо келтириб туришни унутманг!\nЯна одат бўлиб қолиб, у зот алайҳиссаломнинг олдиларида ҳам уларга гап қайтариб, жеркиб, бақириб қолманг! Эсингизда бўлсин, ота-онага яхшилик қилиш, уларни ҳурмат қилишни бизларга ўргатган зот мана шу меҳмонимиз бўладилар!!!\nАгар Расулуллоҳ соллаллоҳу алайҳи васаллам Сиздан: «Бомдод намозини вақтида ўқияпсизми деб сўраб ўтирмайман. Фарз намозларни масжидларга бориб, жамоат билан ўқияпсизми деб сўраб ўтирмайман. Тунлари таҳажжуд намозларига тура оляпсизми деб ҳам сўраб ўтирмайман. Бу нарсалар, табиийки, Сизнинг ҳаёт тарзингизга айланиб кетган бўлса керак, шундай эмасми?» деб сўраб қолсалар, у зот алайҳиссаломга нима деб жавоб берасиз, қай аҳволга тушасиз? Балки уятдан ерга киргудек бўларсиз? Аламдан, ғам-қайғудан йиғлаб юборарсиз? Ё кўзингизни олиб қочмай, бироз кулимсираб «Ҳа, албатта» деб жавоб бериб юборасизми?\nХўш, салкам бир ойдан бери бомдодга ухлаб қолаётганлигингизни билиб қолсалар-чи? Одамларнинг орасида ҳар куни ётишдан олдин тиловат ўқийман деб юрганингизни, лекин аслида охирги марта қачон бир пора Қуръон ўқиганингиз эсингиздан ҳам чиқиб кетганини сезиб қолсалар-чи? Унда нима бўлади? Нима дейдилар? «Исломнинг, мусулмонларнинг фахри экансиз!» дейдиларми?! Ё ғазабдан муборак юзлари қизариб, уйингизни тарк этадиларми? Аллоҳ асрасин!\nУ зот билан нима ҳақда суҳбатлашган бўлардингиз?\nДунёнинг турли чеккаларида мусулмонларнинг бошига тушаётган бугунги муаммолар ҳақидами? Бу муаммоларни қандай қилиб ҳал қилиш ҳақидами? Исломий илмлар ҳақидами? Исломнинг тарихи ҳақидами? Инсониятнинг қандай ижтимоий ва иқтисодий муаммоларга дуч келаётгани ҳақидами?\nЁки аксинча, суҳбат асосан мусиқа ва унинг замонавий, янги йўналишлари ҳақида, янги мегаюлдузлар ҳақида, жаҳон киноси янгиликлари ҳақида бўладими? Янги латифалар, шоу-бизнес машҳурларининг ҳаётида бўлиб ўтган қизиқарли воқеалар ҳақида гап очиб қоларсиз балки?\nБалки у зот алайҳиссалом билан ўтган йилги футбол чемпионати ҳақида гаплашгингиз келиб қолар? Айфонга кимларнинг қўшиқларини ёзиб олганингизни, Айстордан ташлаб олган ўйинда нечанчи даражага чиққанингизни айтарсиз?\nАгар, Аллоҳ асрасин, шундай бўлиб қолса, бу дунёга келиб, ҳаётда тутган ўрнингиз қандай эканлигини холис, очиқчасига бир баҳолаб, ҳис қилиб кўрдингизми, замондошим?\nБалки, бу гапларни ўқиб кўриб, бизга алоқаси йўқ экан, деб саҳифани ёпиб қўярсиз?\nБироқ, ўзингизни шу ҳолатга бир солиб кўринг-чи… Расулуллоҳ соллаллоҳу алайҳи васаллам уйингизга ростдан ҳам кириб келгандай ҳис қилиб кўринг ўзингизни. Бу саволлар бекордан бекорга пайдо бўлмайди. Демак, аҳвол унчалигам яхши эмас…\nХўш, бизга нима бўлди? Аллоҳ таоло кунни тун билан, тунни кун билан алмаштириб туришини, сизу биз ҳақимизда ғамхўрлик қилиш У Зотга малол келмаслигини, У Зотни уйқу ва мудроқ босмаслигини унутиб қўйдикми?\nАллоҳ таоло тунда кундузи содир қилган гуноҳларимизга тавба қилиш имкониятини беради, кундузи эса – тундагиларига… Туннинг охирги қисмида эса «Тавба қилувчи борми? Мен унинг тавбасини қабул қиламан. Мағфират сўровчи борми? Мен уни мағфират қиламан. Сўровчи борми? Мен унга сўраганини бераман» дейди.\nБизни ғафлатда қолдираётган нарса нима? Дунёнинг зарарли ҳою ҳавасидан, бизни ҳалок қилувчи ҳирсу шаҳватдан қочиб, У Зотга талпинишдан нима тўсмоқда? Аллоҳ таоло олдимизга минглаб тавба ва нажот эшикларини очса, бу эшикларнинг бирортасидан кириб қолишдан бизни нима тутиб қолмоқда?\nАка-укалар, опа-сингиллар! Шак-шубҳа йўқки, Қиёмат куни ҳар бирингиз бу сўзларни албатта эслайсиз! Ана шунда икки ҳолатдан бири албатта юз беради: ё Сиз мана шу каби сўзлар ҳаётингизда улкан бурилиш ясаб, икки дунё саодатига эриштиргани учун Аллоҳ таолога беҳад шукроналар айтасиз, ёки бу сўзларни шунчаки ўқиб қўйиб, бепарволикда, ғафлатда қолганингиз учун бефойда пушаймонлар айтасиз… Шундай экан, бўшашманг, ожизлик қилманг.\nУшбу муборак ойда сарвари олам, хотимул анбиё ҳазрати Муҳаммад ибн Абдуллоҳ соллаллоҳу алайҳи васаллам таваллуд топганлар. Бу улуғ айёмда у зот алайҳиссаломни эслаб, салавоту дурудлар айтсак, иншааллоҳ, саломларимизга алик оладилар. Ана шу пайтда қай ҳолатда бўлсангиз, у зот алайҳиссаломни шу ҳолатда кутиб оласиз.\nҲушёр бўлинг, уйингизга Расулуллоҳ соллаллоҳу алайҳи васаллам меҳмонга келяптилар!!!


Инфекцион касалликларни аниқлашнинг энг арзон ва қулай йўли топилди - BBC O'zbek\nИнфекцион касалликларни аниқлашнинг энг арзон ва қулай йўли топилди\nImage caption mChip ВИЧ вирусини катта аниқлик билан топиб беради\nАмерикалик олимлар қонни текширадиган мўъжаз мослама асосида турли инфекцион касалликларни аниқлашнинг арзон йўлини ихтиро қилганлар.\nБу мослама mChip деб номланади ва унинг катталиги пластик карточкага тенг. Мутахассислар арзон ва содда қон текширадиган тест мосламаси дунёнинг чекка жойларида инфекцияни аниқлашда муҳим рол ўйнаши мумкинлигини айтадилар.\nmChip инфекцияни бир неча дақиқада аниқлаши мумкин.\nРуандада mChip воситасида ВИЧ ва сифилис инфекцияларини аниқлаш мақсадида синовлар ўтказилган.\nМослама ВИЧ инфекциясини 95 фоизга, сифилис инфекциясини 75 фоизга аниқлаб берган.\nmChip мосламаси билан мижоз махсус клиникага бориш ва топширган анализларининг натижасини бир неча кун кутишдан қутулади, - дейди Нью-Йоркдаги Колумбия университетининг профессори, ушбу лойиҳанинг ихтирочиси Самуэл Сиа.\nАҚШда янги мосламани ишлаб чиқиш учун кетадиган харажат тахминан 1 долларни ташкил этиши мумкин.\nТадқиқотчилар mChip ҳомиладор аёлларда учраши мумкин жинсий касалликларини аниқлашда, айниқса Африкада, қўл келиши мумкинлигини айтишади.\nЯнги мослама простата саратонини аниқлаш учун ҳам мослаштирилган.


«Рома»ни 220 миллион еврога сотиб олмагандим». «Бунёдкор» собиқ хўжайини Миродил Жалолов илк марта катта интервью берди\nМиродил Жалолов – халқ ичида Одилбой бўлиб танилган бу инсонни футбол мухлислари «Бунёдкор» клуби асосчиси, Ривалдо, Зико ва Сколари сингари юлдузлар билан боғлашади. Илк марта катта интервьюсини Kun.uz сайтига берган таниқли тадбиркор суҳбат давомида «Бунёдкор»нинг шов-шувли трансферлари, ўз вақтида «Рома», «Валенсия»ни сотиб олмоқчи бўлгани, юлдузларга қанча маош бергани ҳақида гапирди.\n- «Бунёдкор» лойиҳаси нима учун қилинган эди: халққа томоша кўрсатишми, «Зеромакс» компаниянгизни танитишми, Ўзбекистонда футболни ривожлантиришми ёки шунчаки кўнгилхушлик?\n- Футболга жуда ҳам қизиқаман. Ўз вақтида футбол ўйнаганман. Футбол тўғрисида кун бўйи гапиришим мумкин. «Бунёдкор» клубига келсак, биласизми, 2004, 2005, 2006 йиллар менга «Рома»ни 220 миллион еврога сотиб олиш таклифи бўлди, «Валенсия»ни 180 миллион еврога, «Мальорка»ни 65 миллион еврога сотиб олиш таклиф қилишганди. Аммо биз ўзбек футболига пул тикишга қарор қилганмиз. Ҳеч қандай томоша ёки спорт тури йўқки, икки соат ичида юз минг томошабинни бир жойга йиғса. Бутун халқ футболга тушиб, ютса хурсанд, ютқазса сўкиб, жаҳли чиқиб бўлса-да ғуборидан чиқади. Ўша пайт катта корхонамиз ишчиларига томоша қилиб беришни истаганмиз. Битта факт – жамоа ютса корхонамизда бир ҳафта иш суръати ошарди, ютқазса, иш суръати тушарди.\nЖамоани нолдан ташкил қилганмиз. Россия, Украинадаги футболчиларимизни ортга қайтаргандик. Футболни оммалаштиришнинг йўлларидан бири юлдузларни таклиф этиш эди. Шу боис Бразилия, Чили ва бошқа мамлакатлардан яхши савиядаги ўйинчиларни таклиф этганмиз. Луизао, Вильянуэва сингари яхши савиядаги ўйинчилар ўз юртида кўп жароҳат олишса-да, бизга келиб яхши савияни кўрсата олишганди.\n- «Бунёдкор»даги харажат ва натижалар қанчалик ўзини оқлади?\n- Европада кўпгина клублар бор, уларда раҳбарлар сайланади, натижалар эвазига ўз-ўзини таъминлайди. Футболда даромад қилиш эмас, ўз-ўзини қопласа бу катта нарса. Агар клубни эгаси тадбиркор бўлса, буни ўз имтиёзлари бўлади.\n«Бунёдкор»га Это’О келганди ўйнайман деб. «Самуэль сенинг потенциалинг катта, бизнинг Осиё футболи эса ҳали унақа ривожланган эмас. Мен пулни қизғанмайман, аммо сен Европада ўйнашинг керак», дедим.\nСамуэль Это’О – яқин дўстим, қадрдоним. Ўшанда у ўзи таклиф билан келди. У 2008 йил «Барса»га Гвардиола келгач, Это’О, Роналдиньо унинг ўйинига тўғри келмагач, Самуэль Тошкентга учиб келди. ОАВлар «Бунёдкор» бу футболчини 45 миллион еврога сотиб олаяпти деб гап-сўзлар тарқатишди.\nЎшанда Это’О йиллик 4 миллион евро маош сўраганди. Унга «Мен бу пулни сендан қизғанмайман, шунчаки сенинг потенциалинг катта, яна 2-3 йил бемалол юқори даражада ўйнайсан», дедим.\nКейинчалик ўз ишларим билан Европага бордим, у ерда «Интер», «Барселона», «Бавария» президентлари билан кўришдим. Уларга Ўзбекистонни УЕФАга аъзо қилиш бўйича таклиф билан бордим. Улар билан суҳбат орасида «Это’О «Бунёдкор»га ўтаман деяпти, шунга нима дейсизлар?», дедим жўртага. Шу билан улар «яхши, кўриб чиқамиз», дейишди. Аммо Это’О Ўзбекистонга келса, унинг имижи учун яхши эмасди. Ўшанда улар «Это’Ога қанча бермоқчисиз?» дейишди. Ўзимча тахминан «30 миллион евро бераман», деб қўйдим номига.\nКечроқ эса ресторанда овқатланнимиздан кейин Это’О меҳмонхонага келиб, қучоқлаб олди. «Нима бўлди?» десам, «Массимо Мората «Интер»га 30 миллион еврога сотиб олди», деди. Ойлигимни 8 млн евро қилиб берибди. Шунга сабабчи бўлиб қолгандим. Қизиғи, кўп ўтмай «Интер» ЕЧЛ яримфиналида «Барса»ни ютиб, якунда Чемпионлар лигаси ғолиби бўлганди.\nРивалдо масаласига келсак, у Ўзбекистонга келишдан аввал Грецияда ўйнарди. У билан йиллик 6 миллион евро ойлик маошга гаплашгандик. Ривалдо билан 2011 йилга қадар 3 йиллик шартнома қилган эдик. Уни қария дейишганди, аммо ҳамма кўрди – икки марта энг яхши тўпурар бўлди. Ўйинимизни умуман ўзгартирди. У ўзини оқлади.\n- «Бунёдкор»ни сўна бошлаши – бу қарор ва лойиҳа якунини ким қандай қабул қилган?\n- Оғир бўлган. «Бунёдкор»да 15 йиллик режамиз бор эди. Унга кўра академиялар бўлиб, «Барселона»дан 4 нафар менежер келиши лозим эди. «Барселона» фалсафаси шундаки, кичкина одам, ўзидан катта одамни юта олади. «Барса» иштирокидаги ўйинлар, финаллар ҳаммамизнинг ёдимизда. «МЮ»га қарши «Уэмбли»даги финал ёдингиздами? «Юнайтед» ҳатто битта бурчак тўпи тепмаган. «Барса» очиқ футболда тенги йўқ жамоа эди. 2009 йил Римдаги иккинчи ўзаро финалида ҳам бўлганман, ўшанда ҳам «Барса» «МЮ»ни яққол устунлик билан ютган. «Бунёдкор»га «Барса»нинг энг яхши жиҳатларини олишга интилганмиз.\nҚора кунлар? Активларимизни давлат ихтиёрига ўтказган эдим, ўшанда «Бунёдкор» ҳам давлат балансига ўтганди. Албатта, оғир бўлган. Ҳозирга келиб, академияси ишлаяпти, стадион бор, мухлислари ҳам бор, жуда кўп бўлмаса ҳам. Футбол керак барибир.\n- Яна шунга ўхшаш лойиҳа бошлаш ниятингиз борми?\n- Насиб қилса, албатта бор. Ишларни бошлаб олиб, юргизиб олсак, яна битта янги клуб ташкил қиламиз. Шуни аниқ биламан, чемпионат қанча кучли бўлса, миллий жамоа шунча кучли бўлади.\n- ЖЧга чиқиш йўлида футболимизга нима етишмаяпти?\n- Омад! 2014 йил озгина омад етишмади. Ўзи жаҳон чемпионатига чиқиш устивор вазифа бўлмаслиги керак. Чунки миллий жамоа йилига 6-7та ўйин ўтказса, Суперлигада 14та клуб бўлса, 26-30та ўйин ўйнайди. Футболимизга ҳужумкор ўйин керак. Бизда қанчалик хоҳласак-да, ҳимоявий ўйнаш қийин. Араб, япон жамоаларини техник футбол эвазигагини мағлуб этишимиз мумкин.\nМана ҳимояга урғу бериб кўрдик, Эктор Купер келди, яхши мураббий, қарши ҳужумда ўйнади. Аммо бундай ўйнаш учун ҳимоя кучли бўлиши керак. Акс ҳолда ҳимоя бардош бера олмайди.\nФутбол келажаги – миллий жамоалар эмас, клублар футболи. Глобаллашувни кўраяпмиз, 30-40 йил ўтар, биз кўрмасмиз, невараларимиз балки кўрар ўша замонни. Ички чемпионат кучли бўлса, миллий жамоа кучли бўлади. ЖЧларга бора олмаганимизга кўпинча омад камлик қилди, гоҳида ҳакамлар ноҳақлик қилишди.\n- Сречко Катанец ҳақида...\n- Бу мураббий ҳақида тасаввурим йўқ, унча билмайман. Масалан, Сколари ҳақида гапиришим мумкин. Позицион ҳужумда кучли мураббий. Ютқазаётганда эса нима қилишни билмай қолади. Моуриньо – захирадаги футболчилар эвазига ўйинни ўзгартириб юбора олади.\n- «Бунёдкор»даги хато ҳақида...\n- Зико ҳақида ҳам кўп гапиришим мумкин. 2008 йил ОЧЛ яримфиналида «Аделаида»га ютқазганимиз мени айбим билан бўлган. Ўшанда бош мураббий Зико менга «ҳимоявий ўйнаб, қарши ҳужумдаги имкониятлардан урамиз. Жавоб ўйинида эса уйда ҳужумкор ўйнаб, ютамиз», деганди. Мен эса Чапаевга ўхшаб, «олдинга, фақат олдинга» деявердим. 0:3 ҳисобида ютқазгандик. Ўйинчиларни эмас, Зико эмас, менинг айбим бўлганди. Фақат ҳужумга ўтинглар, деб хато қилганман. Қарши ҳужумда голлар ўтказиб юборганмиз. Уйда кичик ҳисобда ютган бўлсак-да, бу финалга чиқиш учун етмаган», - дейди «Бунёдкор» собиқ хўжайини Миродил Жалолов Kun.uz мухбири билан суҳбатда.\nPremier League Cup Championship Premier League International Cup AFC Cup Uzbekistan Cup Суперлига Англия чемпионати Испания чемпионати Россия чемпионати Германия чемпионати Европа Лигаси Франция чемпионати Италия чемпионати Премьер Лига (Португалия) Осиё кубоги AFC U23 Жаҳон чемпионати Чемпионлар лигаси ОФК Чемпионлар лигаси


АҚШ ва ЕИ Россиядаги ҳибсга олишларни қоралади\n22 ноябр 2019, Тошкент вақти: 22:18\nАҚШ¸ ЕИ ва халқаро ҳуқуқ гуруҳлари Россия бўйлаб ўтказилган тинч норозилик чиқишларида юзлаб одамнинг ҳибсга олинганини қоралади.\nОқ уй тинч намойишчиларнинг қўлга олинишини "демократик қадриятларга нисбатан ҳақорат" деб баҳолади ва Россия ҳукуматидан ушланганларни озод қилишни сўради.\nЕИ ташқи сиëсати мутасаддиси Федерика Могерини тинч намойишчиларнинг ушланишини сўз эркинлигига таҳдид деб атаган бўлса¸ Amnesty International ташкилоти намойишлар бостирилишини Россия ҳукуматининг фундаментал инсон ҳақларидан ҳазар қилиши ифодаси сифатида баҳолади.\n12 июнь куни коррупцияга қарши ўтказилган намойишларда мухолифат етакчиси Алексей Навальнийнинг 1560 нафар тарафдори ҳибсга олинди. Улар 866 нафарининг Москвада¸ 548 нафарининг эса¸ Санкт-Петербургда ушлангани айтилмоқда.\nНорозилик намойишлари пайтидаги полиция ҳатти-ҳаракатини мониторинг қилувчи ОВД-Инфо халқаро ноҳукумат ташкилоти¸ ушланганлар аксарининг 13 июнь тонгида қўйиб юборилганини билдирди.\nНавальнийнинг ўзи эса¸ 12 июнь кунги тадбирлар бошланмай туриб¸ рухсат берилмаган намойиш ўтказишда айбланиб¸ ҳибсга олинди ва суд ҳукми билан 30 кунлик қамоққа ҳукм қилинди.\nКремль матбуот котиби Дмитрий Песков¸ 12 июнь намойишларини "провокация" деб атади ва ушланган намойишчиларни озод қилиш чақириқлари эътиборга олинмаслигини билдирди.


Kun.uz таҳририятига Янгийўл тумани У.Мусаев ҚФЙ Тинчлик массивида ўз фермер хўжалигини ташкил қилиб фаолият юритиб келаётган «Музаффар Камрон Беҳзод» фермер хўжалиги раҳбари Турсунов Хуршиддан мурожаат келиб тушди.\n«Музаффар Камрон Беҳзод» фермер хўжалиги ғалла сабзавотчиликка асосланган бўлиб , 2015 йилда ташкил топган. Ҳозирда жами 18,52 га ер майдони мавжуд бўлиб, шундан 16,57 га суғориладиган ерлар. 4 га ер давлат захирасига олинган. 9 га ерга буғдой экилган. 3,57 га ер пахта учун тайёрлаб қўйилган экан.\nМурожаатни ўрганиш мақсадида Янгийўл туманига отландик. Муаммо – массив аҳолисининг катта машаққатлар билан далага экилган қулупнай кўчатлари сектор раҳбари бўлган туман прокурорининг топшириғи билан бузиб ташланяпти.\n«Музаффар Камрон Беҳзод» фермер хўжалиги раҳбари Турсунов Хуршид қуйидагича айтиб ўтди:\n“2015 йилдан бери фермерлик фаолияти билан шуғулланиб келаман. Йўналишимиз – ғалла сабзавотчилик. Ўтган йили пахта айтилди, 2,5 гектар ерга йўналишимиз бўлмаса ҳам пахта экдик. Пахта режасини ҳам ғалла режасини ҳам бажарганмиз. Бу йил 9 га ерга ғалла экдик. Туман қишлоқ хўжалик бўлими ва туман фермерлар уюшмасининг кўрсатмаси билан 3 гектарга пахта экилиши мумкин дегани учун, 3 га ерни пахта учун ажратиб қўйганман. Бемалол пахта экишга еримиз бор. Захирага олинган ер ҳам мавжуд. У ерга ҳам пахта экиш мумкин. Ўтган йили захирада бўлса ҳам, 1 га ерга пахта экканман. Лекин туман прокурори биз эккан қулупнайларни буздираяпти. Ишчиларимизга, сувчиларимизга, насосчиларимизга 10-12 сотихдан ер ажратиб берганмиз. Ойлик иш ҳақи беролмаймиз. Чунки пахта билан буғдойдан олинган даромад бунга етмайди. Шунинг учун ишчиларимизга ойлик иш ҳақи ўрнига дехқончилик қилишлари учун ер берганмиз. У ерлар пахта даласи эмас, буғдойдан бўш қолган ерлар. Бузишга сабаб қилиб, бу ерлар пахта даласи учун ажратилган ерлар деб айтишяпти. Биз тушунтиряпмиз пахта даламиз турибди-ку, ортиқча ер ҳам бор, захирага олинган. Бу йил пахтаниям, ғалланиям бажарганман. Банкдан қарзим ҳам йўқ. Фақат ишчиларимдан қарзман. Ишчиларим ўша жойдан даромад олади. Қулупнай экишга ишчиларимиз билан 50 млн сарфлаганмиз. Кечаси қулупнайларимиз тракторлар ёрдамида ҳайдаб ташланяпти»\nШу фермер хўжалигида меҳнат қилиб кун кўраётган Нигора Райимбекованинг гапларига кўра: “Йил бўйи фермер даласида болаларимиз билан ойликсиз ишлаймиз . Фермер ойлик тўлай олмайди. Ойлик ўрнига 5 сотих 10 сотихдан ер беради. Шу ерга қулупнай экиб даромад қиламиз. Бу ерда ишлайдиганлар ҳаммаси пенсионер, бирон жойда ишламайди. Иш топайлик десак бизнинг ёшимиздагиларни 40 дан ошгансан, деб ишга олишмайди. Иш ҳам йўқ. Ишонганимиз шу- қулупнай. 9 ой кутамиз. Президентимиз ҳар доим халқим бой бўлса, давлат бой бўлади, деб таъкидлайди. Лекин булар халқни бой қилишнинг ўрнига, кафангадо қилишяпти-ку… Сабабини сўрасак – айтишмайди. Йил бўйи меҳнат қилсак, бизнинг дардимизни ҳеч ким эшитмаяпти. Қаердан кун кўрамиз, нима қиламиз – ҳеч ким жавоб бермайди. Катта меҳнат ва маблағ сарфлаб қулупнай экамиз , унинг фойдасидан яшаш учун энг зарур бўлган гўшт, ёғ, ун каби маҳсулотларни шу қулупнайга ишониб қарзга оламиз. Энди шуни ҳам бузиб ташлашмоқда”.\nГап шундаки, фақат бир фермер эмас бир нечта фермерларнинг қулупнайлари бузиб ташланган. Ҳатто бир хонадонда 3 хўжалик яшаб, йил бўйи давлат ерларида меҳнат қилган, иш ҳақига фермер томонидан берилган ерга кун ўтказиш учун катта машаққатлар билан умид қилиб қулупнай экиб, ҳосилига кўз тикиб ўтирган Абдуллаева Динора трактор балонлари остида меҳнати хор бўлишига чидай олмасдан, пайҳон қилинган қулупнайларни ҳовлисига қайта экаётганига гувоҳ бўлдик.\n– Ёш боламни ёзнинг иссиғида далага олиб чиқиб, ҳалол меҳнат қилдим. Меҳнатларимга ичим ачияпти. Ахир биз инсонмиз-ку. Яшаш учун, бировга қарам бўлмаслик учун ҳаракат қиляпмиз. Нима қилишимиз керак? Ёмон йўлда юрмасак, ўғирлик қилмасак, бировга оғирлигимиз тушмаса. Уйимда газим ҳам йўқ, қулупнай даромадидан газ ўтказмоқчи эдим, лекин шуни ҳам кўп кўришди, – дейди Динора Абдуллаева.\nШундан сўнг ушбу туманнинг мазкур сектори раҳбари, туман прокуроридан ушбу вазиятга изоҳ сўрадик. Сектор раҳбарининг таъкидлашича, Фермер ерларни ишчиларига ноқонуний бўлиб берган. Бу аслида ҳокимнинг қарори ёки рухсати билан амалга оширилиши керак. Фуқаролар томонидан сарфланган харажатлар, агар улар ариза билан мурожаат қилсалар фермердан қонунда белгиланган тартибда ундириб берилади.\nШундан сўнг туман ҳокимиятига йўл олдик. Афсуски, туман ҳокимини ҳам, қишлоқ хўжалиги бўйича ўринбосарини ҳам топа олмадик.\nХулоса қилиб айтадиган бўлсак, бу ҳолатда чигал вазият юзага келган.\nФермер ҳақиқатдан ноқонуний ҳаракат қилган. Ойлик маоши ўрнига ходимларига ер бериш амалдаги қонунчиликка зид бўлиб, сектор раҳбари томонидан қулупнай далаларининг бузилишига айнан шу сабаб қилиб кўрсатилмоқда.\nИккинчи экинга ҳеч қандай шартнома қилинмаган. Табиийки, бундай ҳолатда давлатга ҳам солиқ тўланмайди. Бундай вазиятда келажакда аҳоли пенсия билан боғлиқ муаммоларга ҳам дуч келиши мумкин.\nЛекин бизни бир савол қийнайди: ходимларнинг иш ҳақи ҳақиқатдан ундириб бериладими? Кимдан?\nШундоқ ҳам тайинли иш топишнинг иложи бўлмаган бундай аҳоли пунктларида ўзаро келишув асосида ишлаётган аҳоли сих ҳам, кабоб ҳам куймаслиги тарафдори.\nБиз кўриб турган бу муаммо асосан полиз эканларини етиштиришга ихтисослашган Янгийўл туманида юз бермоқда. Мурожаатни ўрганиб қайтар эканмиз, қатор саволлар бизни ўйлантириб қўйди. Фермерлар учун барча шароитлар яратиб берилаётган бир вақтда, наҳотки, улар топаётган даромад ходимларининг иш ҳақига етмаса? Йил давомида умуман иш ҳақи олмасдан бир парча ерда дехқончилик қилиш “ҳуқуқи”га эга бўлиш учунгина фермер хўжалигида ишланадими? Вазият фақат пойтахтнинг ёнгинасида бўлган тумандагина шундайми ёки бошқа жойларда ҳам бу каби ҳолатлар кузатиладими?


Бугун Рамазоннинг сўнгги кунларида, бу фазилатли ой воситасида нималарга эришганимиз, уни қандай ўтказганимиз, нафсимизга машаққат етказиб қилган амалларимиз келгусидаги ҳаётимиз учун қай даражада аҳамиятли эканини сарҳисоб қилиш палласида турибмиз.\nРамазондан нима топдик? Яратганнинг раҳмати бўлиб бошимизга келган бу ойдан қанчалик фойда ололдик?\nРамазон тугаяпти, лекин бу ойда нафсимизни одатлантирган яхши амалларимиз ҳам шу ой билан бирга тугайдими ёки яна бардавом бўлиб бораверадими?\nҲар бир инсон шу каби саволларни ўз-ўзига бериб, ўзини тафтиш этиши натижасида қилинган амалларнинг салмоғи маълум бўлади. Зеро, мўмин банда ҳар бир амали беҳикмат эмаслигини идрок эта олиши зарур.\nБиздан олдин яшаб ўтганларга қилингани каби рўза тутиш биз – уммати Муҳаммадияга ҳам фарз қилинди. Бунинг учун ойларнинг ичида энг улуғи бўлган Рамазон танланди. Бу ойнинг субҳидан шомигача ейиш-ичиш ва мубошаратдан нафсни тийиш буюрилди. «Рўза тутишингиз ўзларингиз учун яхшидир», дея алоҳида таъкид этилди. Рўзадорликнинг ҳисобсиз яхшиликларига эришмоқ учун нималар қилиш зарурлиги ҳам кўрсатилди.\nКун бўйи емак-ичмаксиз юриш бизга ўз ҳолимиздан хабар беради. Дунёдаги ишлар бизнинг ўз кўнглимиз тусаган тарзда эмас, ҳар бир иш фақат Аллоҳнинг изни-иродаси билангина воқе бўлишини англаб етиш учун бу энг яхши фурсатдир. Банда чанқайди, очқайди, ҳузурида истаган ноз-неъматлари муҳайё. Аммо шундай пайтда у ўз ихтиёри билан табиий равишда нафсини жиловлашни афзал кўради. Бу эса уни қаноатга, сабр-тоқатга ўргатади. Таассуфки, бу каби фазилатлар бугун дунёда тобора танқислашиб бораётгани ҳаммамизга маълум. Қаноатсизлик – ўткинчи ҳой-ҳавасларга ҳирс қўйиш орқасидан бора-бора инсонни тамагир, худбин, қаллоб, бировнинг ҳақига риоя қилмайдиган, тажовузкор ва разил кимсага айлантириб қўйиши ҳеч гап эмас. Буни дунёнинг айрим жойларида бўлаётган талотўпларда гувоҳи бўлиб турибмиз. Аслида инсон вужудининг табиий эҳтиёжи жонимизни жафога қўядиган даражада кўп эмас. Эртадан кечгача нафсини тушовлаб юрган ҳам, кун бўйи мечкайлик русумини тутган ҳам Аллоҳ берган умрини яшаб, ҳаётини давом эттираверади. Тийилган нафс эса ўзини тежайди. Шунинг орқасидан катта хайриятларга сазавор бўлади. Одамларнинг ҳурмати, меҳри, ҳавасига лойиқ кўрилади. Бундай банда аввало, ўз хатти-ҳаракати ва ҳаётидан кўнгли тўлиб, хотиржам бўлиб яшайди. Атрофдагилар ундан рози бўлади. Аллоҳ ҳам бундай бандасини хуш кўради, иншаалоҳ.\nРўзадорлик сабаб эришиладиган руҳий хотиржамлик инсон учун нечоғли зарур неъмат эканини айтиб ўтиришнинг ҳожати бўлмаса керак. Бу инсонларнинг барчаси интиладиган азиз ва тансиқ бир неъматдир.\nРўзани кўпчилик истеъмолдан тийилиш деб тушунади. Аслини олганда рўза шундангина иборат эмас. Бу рўзадорликнинг зоҳирий тарафи – дастлабки босқичи холос. Бу жиҳатни бир ой давомида ўз ҳаётида жорий қилишга, алҳамдулиллаҳ, ҳамма рўзадор асосий эътиборни қаратади. Бироқ шу зоҳирий жиҳат билан чекланиб қолмаслик зарурлигини айримлар хаёлдан фаромуш қилиб қўяди.\nРўза фақат оғизни ейиш-ичишдан тийишгина эмас. Том маънода нафсни жиловлаш учун бу ишлар етарли бўлмайди. Бунинг учун бадандаги бошқа аъзоларда ҳам рўзанинг таъсири сезилиши керак. Мўмин – ўзига ва ўзгаларга заҳмат етказмайдиган кишидир. Саҳарда оғизни ёпиб, кун бўйи ғийбат, бўҳтон, туҳмат, ёлғон, чақимчилик, уришиб-талашиш, сўкиниш каби офатлардан тилини тия билмаган кишининг рўзаси фақат очлик ва чанқоқликдан бошқа нарса эмаслигини Пайғамбаримиз алайҳиссалом марҳамат қилганлар. Тил – тиғдан кескир. Тиғ яраси битади, тилнинг жароҳати битмайди. Тиғнинг шитоби баданга заҳмат берса, тилники жонни оғритади.\nТил офатларининг яна бир ёмони беҳуда гаплар ҳисобланади. Баъзилар азиз умрининг катта қисмини беҳуда гаплар билан ўтказиб юбораётганига унчалик эътибор бермайди. Ҳолбуки, шу зайлда кун кеч бўлиб, умр ўтиб кетади. Ҳаётда керак-нокерак, муҳим-номуҳимни ажрата олиш ҳам инсондан катта салоҳият талаб этади. Ҳақнинг буйруғига итоат кўрсатиб, рўза тутаман, деган киши ана шу нарсани ҳам яхши билиши зарур.\nБадандаги бошқа аъзолар ҳам худди тил каби ўз ҳаддида – маънавий истеҳкомда турмоғи керакки, шундагина заҳмат чекиб тутилаётган рўзадан кўзланган асл мақсад ҳосил бўлади.\nАйниқса, кўзга алоҳида эътибор керак. Ҳозирда оғиримизни енгил, узоғимизни яқин бўлишини кўзлаб ишлаб чиқарилган айрим замонавий анжом-воситалар инсон нури дийдасининг кушандаси бўлмаслиги зарурлигини бир мулоҳаза қилиб кўрайлик...\nЯқинда бир хабарни ўқидим. Узоқ йиллик илмий-амалий тажрибага эга бўлган машҳур кўз шифокори шахсий кузатувлари натижасида бир нарсани аниқлабди. Ҳар куни қоронғу хонада ярим соат экранга тикилиб ўтириш кўз саратонига сабаб бўлиши мумкин экан.\nБеҳуда ишлардан тийилиш дегани жуда кенг тушунча. У инсон ҳаётида учраши мумкин бўлган ҳамма жабҳаларда кўрилиши эҳтимол. Булардан албатта ҳушёр бўлишимиз лозим.\nЯна бир катта синов борки, ажр-савобнинг кўпроқ бўлишини истаб, кўпчилик бу амални ҳам Рамазонда бажаришни маъқул кўради. Бу молиявий ибодат саналган закотдир. Пешона тери билан ҳалол меҳнат қилиб топган, нисобга етган маблағининг қирқдан бир қисмини «ўз эгалари»га топширади. «Ўз эгалари» деганимиз бу – ҳамма нарсаси етарли бўла туриб, закот олиш учун ўзини фақир-мискин қилиб кўрсатадиган, тама юзасидан бошқалардан тиланиб туриб оладиган, ҳой-ҳавасларию беҳуда исрофгарчиликлар орқасидан қарздорликка учраган кишилар бўлмаслиги керак. Таассуф, ҳозирги кунимизда бундайлар ҳаёни ҳам унутиб қўйишяпти.\nҲақиқий ҳақдорлар ўз эҳтиёжини бировга билдиришга андиша қилади. Ҳатто уларнинг туриш-турмушида ҳам фақир ё мискинлик кўзга ташланмаслиги мумкин. Улар ўзгалар мурувватига кўз тикиб яшашни ўзларига эп кўрмайдиган мард инсонлар. Лекин бошига бир синов тушиб, қўли калта бўлиб турибди. Уларга закот берилганда ҳам худди ўзини айбдордай ҳис қилиб, ийманиб туради. Шундайларни излаб топиш керак. Уларнинг кўнглига малол бермасдан закотни адо этиш керак.\nҲадиси шарифларда марҳамат қилинганки, мўмин ўзи тўқ бўла туриб, қўшнисини оч қўймайдиган кишидир. Пул, маблағ инсонлар орасида айланиб турадиган нарса. Уни ўз ҳақдорларидан ман қилмаслик ҳам ўзига хос фазилат, олижанобликдир. Бойликнинг ҳар бир мисқоли учун елиб-югуриб, заҳмат чекиб қўлга киритгандан кейин уни шундайлигича бошқа бировга бериб юбориш баъзан нафсга малол келиши мумкин. Лекин биладики, бу ўзганинг ҳақи – омонат. Омонатни эса эгасига етказиш керак. Эътибор беряпсизми? Рўза инсоннинг қай даражада омонатдорлигини ҳам имтиҳон қиляпти. Бандани бу жиҳатдан ҳам тарбиялаяпти.\nФитр садақаси ҳам худди шундай. Баъзи одамларни қарасангиз, кийимларнинг энг сарасини кияди, таомнинг энг зўридан ейди, уловнинг энг қимматини минади. Лекин фитр беришга навбат келганда фитрнинг энг кам миқдорини ҳисоблаб туриб, садақа беради. Қани бу ишда мувофиқлик?\nАгар бизда – ўзимизда шундай ҳолат кузатилса, унда билайликки, ўттиз кун тутган рўзамиз бизни мол-дунёга бўлган ортиқча ҳирс чангалидан қутқаролмабди.\nХолис к´нгил билан\nБаъзан кўча-кўйда яна бир ҳодисанинг гувоҳи бўламиз. Айрим одамлар бошқаларга ўзининг рўзадорлигини пеш қилиб, нимагадир эришишни кўзлайди. Масалан, ўз хизмат вазифасини бажаришда сусткашлик ё дангасаликка йўл қўйганини рўзадорлигини важ қилиб ёпмоқчи бўлади. Кечалари таровеҳ намозида қойим бўлгани, Қадр кечасида тонггача бедор бўлганини иддао қилиб, гўёки, «мен бошқалардан афзалман», демоқчи бўлади. Э, биродар, қилаётган тоат-ибодатингиз, солиҳ амалларингиз дунёда бошқаларни ҳақир санаб, ўзингизни устун кўришингиз, шунинг орқасидан бирор имтиёзга эришишингиз учун эмас. Асло! Бу ишларингиз сизга ҳеч қачон имтиёз бермайди. Сиз бу амалларни бошқаларга кўз-кўз қилиш учун эмас, холис Аллоҳ учун, Аллоҳ розилигини кўзлаб қилмоқдасиз. Агар ният шу бўлмаса, бу амалингизнинг кераги ҳам, фойдаси ҳам йўқ.\nМана, ҳадемай Рамазон ойи ҳам тугайди. Лекин нафсимизни тарбиялаш йўлида бошлаган солиҳ амалларимиз шу ой билан бирга тўхтаб қолмаслиги шарт.\nАллоҳ таоло ҳар бир кунимизни худди Рамазондаги каби файзли-баракотли қилсин!\nТошкент шаҳридаги «Кулолқўрғон» жомеъ масжиди имом-хатиби\n🕔21:29, 08.07.2020 ✔74\n🕔12:59, 26.06.2020 ✔296\n🕔12:59, 26.06.2020 ✔300\n✔ 74 🕔 21:29, 08.07.2020\n✔ 296 🕔 12:59, 26.06.2020\n✔ 300 🕔 12:59, 26.06.2020\n✔ 331 🕔 12:38, 26.06.2020


Зоир Мирзаев Ободонлаштириш бошқармасидаги ҳолатдан ҳайратга...\n05.11.2019 19:34 0 6684\nФото: Муродулла Комилов.\nҚашқадарё вилояти ҳокими вазифасини бажарувчи Зоир Мирзаев кутилмаганда Қарши шаҳар ҳокимлиги ҳузуридаги Ободонлаштириш бош бошқармаси биносига кириб борди, деб хабар бермоқда ҳокимлик ахборот хизмати.\nЗоир Мирзаев бошчилигидаги ишчи гуруҳ бугун эрта тонгдан биносига кириб борган.\n— Шаҳар ободлигини шу ердан бошлаш керак экан, — деган вилоят ҳокими. —Бизга ўзи «ободонлаштиришга муҳтож» бўлган ташкилот керак эмас.\nБошқарма раҳбариятига камчиликларни бартараф этиш учун бир ҳафта муддат белгиланган. Ҳам бошқарма биноси, ҳам шаҳар ободлигига қараб хулоса қилиниши алоҳида таъкидланди.\nободонлаштириш Қашқадарё Зоир Мирзаев\nТехнология 25/09, 18:07\nЖамият 24/09, 08:32\nҚашқадарё ҳокимининг собиқ ўринбосари 45 ёшида вафот этди


Тошкент вилоятининг Тошкент туманидаги ўрта мактабларда ўқитувчилар ҳижоб ўрайдиган, жума намозига борадиган ўқувчилар ҳамда уларнинг ота-оналари рўйхатини тузишга вазифалантирилган.\nНусхаси етиб келган ва ўқитувчилар тўлдириши керак бўлган сўровномада мактабда ўқийдиган рўмолли қизлар ва жума намозига борадиган ўғил болалар, уларнинг ота-оналари исм-фамилиялари, уй манзиллари, ота-оналарининг иш жойи ҳақида маълумот сўралган.\nШунингдек, "ота-онаси чет элга кетган ўқувчилар" ёки "диний экстремистик оқимга мойиллиги бор ота-оналар" учун ҳам сўровномада алоҳида катаклар ажратилган.\nТошкент туманидаги 12-сон мактабнинг исми очиқланмаслигини сўраган ўқитувчиси рўйхат яширинча тузилаётгани, маълумотларни ўқувчилар ва уларнинг ота-оналарига билдирмасдан йиғиб, туман ҳокимлигига 2 октябр кунига қадар бериш топширилганини айтди.\nТошкент туманидаги бир неча мактаб масъуллари рўйхат шаҳар ҳокимияти буйруғи билан тузилаётганини айтишди.\nМактабларда ўқувчилар рўйхатга олинаётганидан хабар топган ота-оналар бу ҳолатни диний қараш учун таъқиб сифатида талқин этмоқда.\n“Мақсад нима? Диний қараши учун ўқувчиларни таъқиб қилишми? Виждон эркинлиги тўғрисидаги қонун қаерда қолди?”, - дейди Тошкент туманилик ота-оналардан бири.\nРасмийлар эса ўқувчиларнинг турли рўйхатларга киритилишидан хавотирга ўрин йўқ, демоқда.\nТошкент тумани ҳокимлигининг ёшлар сиёсати ва маърифий ишлар бўйича бўлими масъули тузилаётган рўйхатлар борасида бундай деди:\n- Буни хавотирли жойи йўқ. Рўйхат фақат намоз ўқиши ёки рўмол ўрашига қараб тузилаётгани йўқ. Ижтимоий ҳимояга мухтожми? Кам таъминланганми? Ота-онаси борми ёки ажрашганми? Бундан мақсад уларнинг тарбиясини мактаб, маҳалла ва ота-оналар ҳамкорлигида самарали ташкил этиш. Қолаверса, уларнинг турли ноқонуний диний экстремистик гуруҳларга қўшилиб кетишлари олдини олиш, - дейди Тошкент тумани ҳокимлигининг исми очиқланмаслигини сўраган масъули.\nБундай рўйхатлар Ўзбекистоннинг бошқа туман ва шаҳар мактабларида ҳам тузилгани ҳақида аввал хабар берилган эди.\nЎзбекистон президентининг 2019 йил 4 сентябрь куни 4437- сони билан расмийлаштирилган махфий қарори асосида бутун мамлакат бўйлаб янги махсус рўйхатлар тузилмоқда.\nБундай рўйхатларни тузиш тўғрисида Озодлик ихтиëридаги маҳфий ҳужжатга илова қилинган “Йўл харитаси”да аниқ топшириқлар берилган.\nТурли шаҳар ва туманлардан келаëтган хабарлар эса бу топшириқ бажарилаётганини билвосита тасдиқламоқда.\nЎзбекистонлик блогер Аббос Асад диний қарашига қараб рўйхатга олишлар мамлакат Конституциясига зид эканини айтади:\n-Одамни диний қарашига қараб ажратиш бу Конституцияга, қолаверса Диний эркинликлар ҳақидаги қонунга зид. Бу рўмол ўрар экан, буниси соқол қўйган, у жума намозига борар экан, деб рўйхатлар тузиш нотўғи. Бу билан болаларимизни ажратиб қўяяпмиз. Уларни ажратиб, қайтанга, экстрим йўлларга киритиб қўймаймизми? , - дейди Аббос Асад.\nЎзбекистон ҳукумат доираларида диний радикализм белгиси сифатида кўриладиган ҳижобда юриш жамоат жойларида, жумладан, мактаб ва олий таълим муассасаларида тақиқланган.\nИкки йил аввал Ўзбекистондаги барча мактабларда ягона форма жорий қилинган эди.


Сайёр хизматдан мамнунмисиз? — Ishonch Gazetasi\nСайёр хизматдан мамнунмисиз?\nДавлат хизматлари агентлигининг Тошкент вилояти бошқармаси ходимлари Бўка ва Пискент туманларининг олис ҳудудлари аҳолиси учун сайёр (мобиль) хизмат кўрсатди.\nДастлабки манзил – Бўка туманининг «Бўстон» маҳалласида 3 минг 200 нафардан ортиқ аҳоли истиқомат қилади. Туман марказидан олис масофада жойлашган ҳудуд аҳли оддий маълумотномани олиш учун ҳам туман марказига боришига тўғри келади. Табиийки, сайёр хизматни эшитгач, улар фойдаланишга ҳаракат қилишди.\n– Маҳалламизга келган сайёр хизматга кадастр бўйича мурожаат қилдим, – дейди «Бўстон» маҳалла фуқаролар йиғинида истиқомат қилувчи Юнусхон Валиев. – Очиғи, ишим бу қадар тез битади, деб ўйламагандим. Чунки, авваллари ҳужжатларни расмийлаштиришнинг ўзига кунлаб вақтимиз кетарди-да. Давлат хизматларини кўрсатиш борасида яратилаётган бундай қулайликлар мушкулимизни осон қилмоқда.\n«Бўстон» МФЙ маҳалла фуқаролар йиғини раиси Абдуғофир Бекмуродовнинг айтишича, сайёр хизмат давомида юз нафардан ортиқ аҳоли давлат хизматларидан фойдаланибди.\nНавбатдаги манзил – Пискент туманининг «Ғайрат» маҳалласида 318 хонадонда 1 минг 618 нафар аҳоли истиқомат қилади. Ушбу маҳалла аҳлининг ҳам давлат хизматларига бўлган талаби юқори. Кимдир тадбиркорлик субъектини давлат рўйхатидан ўтказмоқчи, бошқаси уй-жой қуришга рухсат олмоқчи. Яна биров фарзандини мактабгача таълим муассасасига жойламоқчи ёки электр тизимига уланмоқчи.\n– Давлат хизматлари маркази ходимларининг маҳалламизга келиб, сайёр хизмат кўрсатишини эшитиб, жуда хурсанд бўлдик, – дейди Шаҳло Орифжонова. – Сабаби, кўпчилик ўз ташвишлари билан бўлиб, марказга боришга фурсат топа олмаётган эди. Ўзим ҳам анчадан бери боламни боғчага жойлашга ҳаракат қилиб юргандим. Ниҳоят, сайёр қабул туфайли муродим ҳосил бўлди. Фарзандимга 2-мактабгача таълим муассасасига йўлланма беришди.\nСайёр хизматдан фойдаланишга келган Ширин Беликованинг ҳам муаммоси қисқа фурсатда ҳал этилди. Унинг қувончи чексиз. Энди қизи София болалар боғчасига боради.\nШу куни «Ғайрат» маҳалласидаги эллик нафар фуқарога давлат хизматлари кўрсатилди. Марказ ходимларининг беминнат хизматидан аҳоли рози. Уларнинг кўнгли шод. Бугунги ислоҳотларнинг туб моҳияти ҳам шу-да, аслида.


БМТ Хавфсизлик кенгаши Эронда ўтказилган ракета синовини муҳокама қилади\n24 ноябр 2020, Тошкент вақти: 17:17\nЭроннинг Сайёд 2 ракетаси.\nБугун БМТ Хавфсизлик кенгаши ёпиқ эшиклар ортида Эроннинг навбатдаги ракета синовини муҳокама қилади. АҚШ ҳамда унинг ҳамкорлари Эронда ўтказилган сўнгги синов уч йил олдин БМТ қабул қилган 2231-сонли резолюцияга зид эканлигини айтмоқда.\n4 декабрь куни бўлиб ўтадиган йиғин арафасида Эроннинг ракета синовлари ҳақида хавотирлар урчиди. Дам олиш кунлари ўтказилган синовларни Франция "провокацион ва барқарорликни издан чиқарувчи" дея таърифлади.\n2015 йилда бир томондан Буюк Британия, Германия, Хитой, Россия, Франция ва АҚШ, бошқа томондан Эрон имзолаган битим Эрон ҳукумати ядро дастурларини ёпиши эвазига АҚШ ва Европа Иттифоқи томонидан қўйилган санкцияларни Теҳрондан олиб ташлашни назарда тутади.\nЭрон ядровий синовини Буюк Британия ҳам қоралади.\nТеҳрон эса ўзининг ракета дастури фақатгина мамлакатни мудофаа қилишни кўзлашини, ядровий каллак ўрнатилган ракета ишлаб чиқиш режаси йўқлигини айтиб келади.\n3 декабрь куни АҚШнинг Эрон бўйича махсус вакили Браян Хук Европа Иттифоқини Эронга қарши янги санкция жорий қилишга чорлади.\nЖорий йилнинг май ойида АҚШ 2015 йилда эришилган келишувдан чиқиб, Эронга қарши янги санкция жорий қилишини эълон қилди. Вашингтоннинг бу қарорини Американинг Европадаги ҳамкорлари қўлламади.


Главная / Маданият / Рамазон туҳфаси\nAnvar 20.11.2017\tМаданият Comments Off on Рамазон туҳфаси 12 Показы\nМуборак Рамазон ойининг улуғ кунлари барчамизга яна бир бор муборак бўлсин! Мағфират ойининг деярли ярмини ҳам ортда қолдирмоқдамиз. Бу кунларни тоат – ибодатда, хайру эҳсонда, яхшилик ва эзгу амаллар билан ўтказишимиз юртдошларимизни қувонтирмоқда. Айниқса, мамлакатимиздаги жоме масжидларда яратилган шароит таҳсинга сазовор.\nХабарингиз бор, жорий йил 17 июн санасидан бошлаб Республикамиздаги кўплаб масжидларда таровеҳ намозлари адо этилиб, муқаддас Қуръони Карим хатм қилинмоқда. Уларда 800 дан зиёд қорилар халқимизга Қуръон тиловат қилиб, қалбларига хушнудлик улашмоқда. Шу кунларда жоме масжидларимизда Қуръон Каримнинг хатмона кунлари ўтказилаяпти. Пойтахтимиздаги “Шайх Зайниддин” жоме масжидида ҳам таровиҳ намозлари осойишта, эмин – эркин, қулай шарт – шароитда адо этилмоқда.\n“Шайх Зайниддин” жоме масжидида Қуръони Карим хатмонаси Рамазоннинг 20 – кечаси, 7 июл санасига белгиланган.\nПред. “Юртимиз тинч, осмонимиз мусаффо бўлсин!”\nСледующая ЗАМ – ЗАМ МЎЪЖИЗАСИ


Манделага раҳм тилашлик исломни бузувчи (амал)лардандир » Тавҳид\nМанделага раҳм тилашлик исломни бузувчи (амал)лардандир\n542 марта ўқилган\nМанделага (Аллоҳдан) раҳм тилашлик исломни бузувчи (амал)лардандир\nШайх Абдурроҳман ибн Носир ал-Баррок\nБарча мақтовлар Аллоҳга хос. Пайғамбаримиз Муҳаммадга, у кишининг аҳли оила ва саҳобаларига саловату саломлар бўлсин!\nУшбу кунларда кофир Мандела вафот этди. Дарҳақиқат, матбуотда машҳур бўлганидек у мулҳид ёки насроний деган гаплар бор. Маҳаллий ва чет эл саҳифалари ҳамда арабий (теле ва радио) каналлар уни кўкларга кўтариб, унга кўз-ёш тўкишга ошиқди. Бу шахсни ўз юртида ирқчиликка қарши кураш учун ташаббус кўрсатиши ва шу (йўл)даги азиятга сабр қилишидан бошқа мақтовга лойиқ ҳеч вақоси йўқ. Ҳолбуки у бу йўлда ҳаракат қилишда танҳо эмас. Шариатда эса кофирни мақтовга арзигулик хилсатларини ёдга олиш ман қилинмайди. Балки бу, сўздаги адолатдандир: «Сўзлаганингизда (гувоҳлик берганингизда) адолат қилингиз!» (Анъом: 152). Бироқ бу, гуноҳларнинг энг ёмони бўлмиш куфр ҳамда ўз юрти сиёсатидаги гуноҳларини билмаганга олиш баробарида эҳтиром ва дўстликни билдирувчи улуғлашлик, олқиш ва ботил йўлга кўра мақтовга йўл очмайди.\nДарҳақиқат, баъзи ишончли кишиларнинг нақл қилишига кўра, у исломга даъват қилинган ва у ўз куфрида давом этган. Бу эса унинг куфрини авом насороларнинг куфридан ғализроқ эканини кўрсатади. Энди, мулҳид бўлса нима дейсиз?! Яна ишончли кишилар нақл қилишига кўра, у юртида зино, фисқу-фужур ҳамда маст қилувчи ичимлик ичишдан иборат бузғунчиликни тарқатган.\nУшбу вафот этган шахсга нисбатан араб матбуотининг олқиш билан тўлиб тошгани фақат Америка ва Бирлашган Миллатлар Ташкилоти, кўриниб турганидек, ундан рози бўлишгани учунгинадир. Чунки у уларнинг наздида насроний. Агар мусулмон бўлганида ушбу кўкларга кўтариш, таъзим ва маҳобатли қилишга ноил бўлмасди.\nАйрим нодон ёзувчиларга, ушбу кофирга (Аллоҳдан) раҳмат сўрашлик нисбат берилди. Кофирга раҳм тилашлик – у, унинг ҳаққига раҳм тилаб дуо қилишликдир – мағфират сўрашдан етукроқдир. Дарҳақиқат, Аллоҳ ўзининг Пайғамбари соллаллоҳу алайҳи ва саллам ва мўминларни мушриклар учун мағфират сўрашликдан қайтарди. Аллоҳ таоло шундай деди: «На пайғамбар ва на бу мўминлар — агар мушриклар қариндошлари бўлса ҳам — уларнинг дўзах эгалари эканликлари аниқ маълум бўлганидан кейин, у мушриклар учун мағфират сўрашлари жоиз эмасдир» (Тавба: 113). Насоролар эса кофир, мушриклардир. Аллоҳ таоло деди: ««Аллоҳ — Учтанинг (яъни Аллоҳ, Марям, Ийсонинг) биридир», деган кимсалар ҳам аниқ кофир бўладилар. Чунки ягона Илоҳдан бошқа бирон ҳақ илоҳ йўқдир» (Моида: 73). Кофирга ушбу раҳм тиловчи, агар у тўғри динда эди деб эътиқод қилса, дарҳақиқат, исломни бузувчи амаллардан бирига воқеъ бўлибди. Агар (бу нарса унга) билдирилса ва (шунда) давом этса муртад бўлади. Агар ушбу насронийнинг дини тўғри деб эътиқод қилмаса, демак, унинг унга раҳм тилаши нодонлик ва залолатдир. Дарҳақиқат, уламоларнинг ижмоси билан ислом динидаги бир ҳаром ишга қўл урибди.\nЭй мусулмонлар, Аллоҳдан қўрқинглар! Эй матбуотдагилар, тил ва қалам қоқилишидан ҳазир бўлинглар! Батаҳқиқ, сизлар айтаётган ва қалам тебратаётган нарсаларингиз ҳақида масъулдирсизлар: «Роббингиз номига қасамки, албатта уларнинг барчасидан қилиб ўтган иш амаллари ҳақида сўраймиз» (Ҳижр: 92-93).\n/ Кутубхона / Долзарб мавзулар / Манделага раҳм тилашлик исломни бузувчи (амал)лардандир


Наманган мафтункор байрамга тайёрланмоқда - Халқ сўзи\n14:53 09 Май 2022 Жамият\nТабиатнинг мўъжизаси бўлган гулу чечаклар ҳеч бир кишини беэътибор қолдирмайди. Аёл латофати, обод гўшалар, хуллас, гўзалликнинг неки нафис манзараси бор, барини беихтиёр гулларга менгзаймиз. Ҳатто гул байрамлари ўтказилиши ҳам бежиз эмас.\nЎтган асрнинг 61 йилида Наманган шаҳрида илк бор нишонланган ва анъана тусини олган мафтункор байрам шарофати билан бу гўша бора-бора «Гуллар шаҳри» дея эътироф этила бошланди.\nТўғри, байрамларимиз сероб. Бироқ гул сайлининг таровати бошқача. Бундай анжуман юртимизнинг айрим вилоятларда ҳам ташкил қилинди. Лекин, гул ишқибозлари ҳақли равишда таъкидлаганидек, уларнинг ҳеч бири Намангандагига ўхшамайди.\nНаманган шаҳри марказидаги маданият ва истироҳат боғи, мана олтмиш бир йилдирки, гул сайлига муносиб маскан бўлиб келмоқда. Кўпчилик орзиқиб кутадиган байрам нафақат гуллар кўргазмаси, балки боғнинг чор тарафида намойиш этиладиган куй-қўшиқ ва рақслар, дор ўйинлари, аския пайрови, спортчиларнинг чиқишлари ва бошқа миллий томошалар билан чинакам халқчил тус олади. Одамлар оилалари билан чойхоналардаги сўриларни эгаллаб, хуштаъм паловни тановул қилишгани, кўнгилочар тадбирлардан ҳузур топгани, байрам шукуҳидан завқ олгани ошиқадилар.\nНафосатга йўғрилган бетакрор сайл бундан уч йил муқаддам халқаро фестиваль мақомини олгани Наманган гулчиларини янгидан-янги изланишларга чорлади. Аввалига қўшни республикаларга мезбон бўлган шаҳардаги гул байрамига эндиликда узоқ хориж давлатлари сайёҳлари ҳам катта қизиқиш билдираётгани диққатга молик.\nНаманган гуллар фестивалининг жорий йилги тадбирларига ҳам астойдил тайёрланмоқда. Анжуман 22 майдан 5 июнга қадар давом этади. Тараддуд, айниқса, асосий тадбирларга мезбонлик қиладиган З. М. Бобур номидаги маданият ва истироҳат боғида авж олган. Бу ерда байрам кунлари юзга яқин ташкилот, муассаса ва корхона, 150 дан зиёд флорист тадбиркорлар ҳамда 300 дан ортиқ ҳаваскор гулчилар ўз кўргазмаларини намойиш этадилар. Полша, Жанубий Корея ва Ҳиндистондан ҳам гулчилар таклиф қилинган.\n— Бултур ўн кун давом этган фестивалда бир миллионга яқин киши байрам шукуҳидан баҳраманд бўлган эди, — дейди Наманган вилоят ҳокимининг ўринбосари Ботиржон Нуриддинов. — Меҳмонлар оқимини ҳисобга олиб, бу йил анжуман тадбирларини икки ҳафтага мўлжалладик. Дастлабки ҳисоб-китобга кўра, улар сони икки миллионга етиши кутилмоқда. Албатта, тадорик ҳам шунга яраша. Вилоят марказининг ўзида 25 та меҳмонхона хизматга шай. Бундан ташқари шаҳарга ёндош туманларда ҳам оилавий меҳмон уйлари тайёрлаб қўйилди.\nОдатдагидай анжуман очилишида ташкил этиладиган гуллар автопаради “Namangan Flowers – 2022» фестивалининг энг ёрқин қисми бўлиши шубҳасиз. Унда ранг-баранг гуллар ҳамда Ўзбекистон Республикаси байроғи билан безатилган транспорт воситалари карвони шаҳарнинг марказий кўчалари бўйлаб йўлга чиқади. Байрам дастуридан шаҳардаги Адиблар хиёбонида гул савдоларини уюштириш, «Уч фаввора» хиёбонида ёшлар учун маданий тадбирлар, истироҳат боғида миллий ўйинлардан иборат томошалар ва спортчиларнинг чиқишлари ўрин олган. «Афсоналар водийси» тематик истироҳат паркида ёшлар учун концерт дастурлари намойиш этилади. Наманган давлат университетида гулчилик ривожига бағишланган илмий-амалий конференция ташкил қилинади. Вилоят маданий мерос ва туризм бошқармаси фестиваль меҳмонларига таништириш учун Ахсикент очиқ осмон остидаги музейи, Мавлоно Лутфуллоҳ боғи, Султон Увайс Қароний мажмуаси сингари ўндан ортиқ тарихий маданий ёдгорликларни ўз ичига олган сайёҳлик маршрутларини белгилаб қўйди.\nАйтиш мумкинки, гуллар шаҳри ҳозирданоқ байрамона қиёфа касб этган. Кўнгилларга ўзгача туйғу олиб кирадиган манзаралар кўламини Бобур боғига ўтқазилаётган 10 миллион, шаҳарнинг кўча ва хиёбонларини безайдиган яна 10 миллион туп гулу чечаклар салмоғидан ҳам билиб олса бўлади.


1 октябр куни Гонконгда Хитой Миллий куни давомида полиция томонидан қуршаб олинган ҳудуд. [May James / AFP]\nПЕКИН - Чоршанба (6 январ) куни Хитойнинг Ҳонконгдаги зўравонликлари шиддатли тус олди. 50 га яқин мухолифатчининг полиция тарафидан ҳибсга олиниши Ҳонгконгдек йирик молия марказида хавфсизликка оид жуда қаттиқ қонун жорий этилганидан бери ўтказилган энг йирик операция бўлган.\nБу «тозалаш» 2019 йилда миллионлаб одамлар демократия ҳимояси учун норозилик намойишларига чиққанидан бери, Пекиннинг мухолифатни бостиришга қаратилган сўнгги юришларидан биридир.\n«Бу ҳақиқий маънодаги «узун пичоқлар туни», Ҳонгконгдаги демократияга нисбатан энг йирик ҳужум бўлди», деб ёзади шаҳардаги норозилик ҳаракати ҳақида китоблар ёзган ҳуқуқшунос Энтони Дапиран ўз Твиттерида.\nЎтган йили чет элга қочиб кетган таниқли демократик лидер Натан Лоу Хитой расмийларини сўнгги ҳибсга билан «қаршилик алангасини ўчиришга» уринишда айблади.\nМедиамагнат Жимми Лай (ўртада) 31 декабр куни Гонконгдаги Апелляция суди биноси олдида қамоқхона машинасида олиб кетилмоқда, шаҳар олий суди унинг гаров эвазига озод қилинишига қарши апелляция шикоятини қондирганидан сўнг, қамоққа қайтишга мажбур бўлган. [Isaac Lawrence/AFP]\n23 август куни қайиқда Гонконгдан Тайванга қочишга уриниш чоғида Хитой ҳукумати томонидан ушланган 12 нафар гонконглик демократпараст фаолни қўллаб-қувватлаш учун ўтказилган намойиш сўнггида Хитой байроғини ёқаётган намойишчилар, 25 октябр, Тайпей. [Chris Stowers/AFP]\nГонконг полицияси қанча одам ва нима сабабдан ҳибсга олингани тўғрисида изоҳ бермаган.\nХитой мамлакат ичи ва ташқарисида ўз авторитар cиёсатини юритишда давом этар экан, Пекиннинг ўзгача фикрни бўғиши билан боғлиқ анчли ҳодисалар сони кўпайиб бормоқда.\nҲонконгнинг демократик хатти-ҳаракатларидан тобора кўпроқ хавфсираётган Пекин ярим мухтор шаҳардаги ўзгача фикрлашни бўғиб, ўзининг сиёсий, иқтисодий ва маданий таъсирини кучайтиришга уринаётган Осиёдаги бошқа мамлакатларга огоҳлантириш йўлламоқда.\nАввалроқ, 30 декабр куни Хитой суди тезюрар қайиқда шаҳардан Тайванга қочиб кетишга уринган 10 нафар ҳонконглик демократпараст фаолни уч йилгача қамоқ жазосига ҳукм қилган.\n23 август куни Хитой соҳил қўриқлаш хизмати ўз-ўзини бошқарувчи Тайванга кетаётган «Ҳонконг ўн иккилигини» ҳибсга олган. Пекин сиёсий бошпана изловчи ҳонконгликлар учун ўз эшикларини очган Тайванни хоин вилоят деб билади.\nШенчжен суди Танг Кай-Инни уч йилга, қочишни ташкиллаштирган Куинн Мунни эса икки йилга озодликдан маҳрум қилди. Яна саккиз киши етти ойлик қамоқ жазосига ҳукм қилинган. Шунингдек, бу 10 шахс 20 минг юан (3060 доллар) жаримага тортилган.\nГуруҳдаги икки вояга етмаган шахс Ҳонгконгга қайтарилган.\nАҚШ давлат котиби Майк Помпео суд қарорини танқиб қилиб, 10 кишини «зудлик билан ва сўзсиз озод қилишга» чақирди.\n«Ўз халқининг юртни тарк этишига тўсқинлик қиладиган режим буюклик ёки глобал етакчиликка даъво қила олмайди», деб айтган у 31 декабр кунги баёнотида. «Бу ўз халқидан қўрқадиган заиф диктатура, холос».\n«Ҳонконг ўн иккилиги»даги етти киши ҳибсга олинганидан кейин ва суд олдидан ўз яқинларига мактуб ёзиб, уларни тинчлантирган ва ОАВ билан гаплашмасликка чақирган.\nАммо 20 ноябр куни уларнинг оила аъзолари бир хил қолипдаги бу мактублар босим остида ёзилган бўлиши мумкинлигини айтганлар.\n«Ташқи дунёнинг Хитой ҳақидаги шубҳаларига тўғридан-тўғри «жавоб берувчи» мактублар ҳам кўп эди», дейилади хабарда. «Улар хатни ўз ихтиёри билан ёзгани даргумон.»\n«Бу ерда аҳволим жуда яхши. Мендан хавотир олманглар. Соғ-саломатман, қорним тўқ, бир кунда уч маҳал овқатланяпман», дейилган Ченг Тзо-Хонинг 21 октябр кунги хатида.\n«Бу ерда яхши ухлаб, яхши овқатланяпман, дам олишим ҳам яхши», деб ёзилган 24 октябрдаги Танг Кай-Йиннинг яна бир хатида. «Ҳибсхона ходимлари жуда мулойим.»\nМажбурий иқрорномалар, қийноқлар ва ташқи дунёдан узган ҳолда узоқ муддат ҳибсда сақлаш ҳолатлари континентал Хитой ҳуқуқ тизимида жуда кўп кузатилади.\nҒайриинсоний муносабат ҳақидаги хабарлар Пекиннинг Хитой ғарбида, мусулмон озчиликка қарши чораларни кучайтираётган Шинжондаги фаолиятини эслатмоқда. Янги ҳисоботга кўра, коммунистик давлат Шинжонда 100 дан ортиқ янги ҳибсхоналар қургани маълум бўлган.\n«Ўлганим яхши эди»\n2018 йилда президент Си Цзинпиннинг суратини таҳқирлаётганини тасвирга туширган хитойлик фаоллардан бири яқинда олган видеосида бу воқеадан сўнг ҳукуматнинг кузатувига тушганини йиғлаб гапириб берган.\nШанхайлик 31 яшар Дун Яоцюн жонли эфирда Сининг портретига сиёҳ чаплаган. Twitter тармоғига жойлаштирилган бу видео ўн минглаб марта кўрилган.\nДўстларининг AFPга айтишича, қиз 2018 йилдаги воқеадан бери руҳий ҳолати «нормал» эканлигига қарамай, икки марта мажбуран руҳий касаллар шифохонасига ётқизилган.\nДонг воқеа содир бўлганидан кейинги илк видеосида ҳукумат унинг ҳаракатланиши ва одамлар билан мулоқотини ҳам чеклаётганини айтиб ўтган.\n«Ўлганим яхши эди», деб айтган у. «Тобора кучайиб бораётган бу кузатувга чидай олмайман, ўзимни йўқотиш ёқасида турибман. Ҳеч қандай эркинлик йўқ, ҳамма нарса чекланган.»\nДун билан мунтазам алоқада бўлиб турган Хунан вилоятилик фаоллардан бири Оу Бяофэннинг сўзларига кўра, эртаси куни унинг олдига ҳуқуқ-тартибот ходимлари келганидан кейин бу видеоёзув ўчирилган.\nTwitter Хитойда бошқа ижтимоий тармоқлар қатори блокланган, аммо кўпчилик интернетдаги тақиқларни четлаб ўтувчи воситалардан фойдаланади.\nОАВ ҳужум остида\n73 яшар ҳонконглик демократпараст Жимми Лай 31 декабр куни шаҳар олий суди унинг гаров эвазига озод қилинишига қарши апелляция шикоятини қондирганидан сўнг, қамоққа қайтишга мажбур бўлган.\nЛай фирибгарлик билан боғлиқ шубҳали айбловларга қарши курашиб келмоқда – бу Пекинни танқид қилаётган демократпарастларга қарши олиб борилаётган энг сўнгги суд таъқибларидан биридир.\nУ Ҳонконгнинг энг кўп сотиладиган, ҳукуматни очиқдан-очиқ танқид қилувчи ва демократияни қўлловчи машҳур «Apple Daily» таблоидига эгалик қилади.\nУ ва компаниянинг бошқа икки раҳбари нашр офисларини ижара шартномасида рухсат этилмаган мақсадлар учун қўллашда айбланган.\n23 декабрда Лай 10 миллион Ҳонконг долларига (1,3 миллион АҚШ доллари) тенг гаров эвазига озодликка чиқарилиб, унинг барча хорижга чиқиш ҳужжатлари олиб қўйилган.\nУ уй қамоғига олиниб, омма олдида нутқ сўзлаш ҳуқуқидан маҳрум қилинган.\nЛай хорижий мамлакатларни шаҳардаги демократик фаолликни бостириш ҳаракатларига жавобан Гонгконг ва Хитойга нисбатан санкциялар қўллашга чақириш орқали улар билан тил бириктиришда айбланмоқда.\nАйблов томони унинг мингдан ортиқ твитлари ва қатор интервьюларини ўрганиб чиққан.\nШунингдек, Лай фирибгарликда ва 2019 йилда демократияни қўллаб-қувватлаш мақсадида ўтказилган шиддатли намойишлар чоғида ноқонуний йиғилишларга қўшилишда ҳам айбланган.\nХитой компартиясининг энг асосий жарчиси бўлган «People's Daily» газетаси гаров эвазига озод этиш ҳақидаги қарорни танқид қилар экан, Лайнинг Хитойга экстрадиция қилиниши мумкинлиги ҳақида огоҳлантирган.\nПекиннинг ўз ҳукмронлиги остидагиларни бостиришга уриниши, унинг ҳарбий қудратини кўз-кўз қилиш ва қўшниларининг суверен ҳудудига тажовуз қилиш истакларига мос келади.\nМасалан, Ўтган йили Хитой самолётлари Тайван ҳаво ҳудудини рекорд даражада кўп – 380 марта бузиб кирган. Бу ҳақда сешанба (5 январ) куни Тайван мудофаа вазирлиги расмийси маълум қилди.\nДемократик ва ўзини ўзи бошқарувчи мамлакат – Тайван оролни ўз ҳудуди деб биладиган ва уни қачондир (керак бўлса, куч билан) тортиб олишга тайёр бўлган авторитар Хитойнинг доимий тажовузи остида яшамоқда.\nПекин Марказий Осиё мамлакатларининг муносабатини баҳолаш учун «ўз» ҳудудларини қайтариш ғоясини илгари суриб келмоқда. Кузатувчиларга кўра, бу минтақа суверенитетига тўғридан-тўғри таҳдиддир.


Туркманистонда "Ўзбек киноси кунлари" бошланди » Новости Узбекистана сегодня: nuz.uz\nНовости Узбекистана → Маданият ва саънат → Туркманистонда "Ўзбек киноси кунлари" бошланди\n28-09-2016 10:26 0 1044 Рейтинг1 Чоп этиш\nТуркманистонда "Ўзбек киноси кунлари" бошланди\n26 сентябрь куни Туркманистон Республикасининг Ашхобод шаҳрида «Ўзбек киноси кунлари»нинг очилиш маросими бўлиб ўтди.\nТадбир Ўзбекистон ва Туркманистон Ҳукуматлари ўртасида 2014-2016 йилларга мўлжалланган маданий-гуманитар соҳадаги ҳамкорлик дастурига асосан ташкил этилди.\nКино кунлари мобайнида ижодкорларимиз томонидан сўнгги 4 йилда яратилган энг сара 8та бадиий фильм намойиш этилиши кўзда тутилган, деб хабар беради myday нашри. Улар қаторида «Ҳазонрезги», «Зарб», «Паризод», «Сеҳрли қалпоқча» ва бошқа ўзбек фильмлари тақдим этилади. Тадбирда иштирок этиш учун расмий делегация Ашхобод шаҳрига юборилган. Делегация қаторида режиссёр Сарвар Каримов, Баходир Одилов, актриса Шаҳзода Матчановалар Туркманистонга йўл олганлар.\nТадбир 28 сентябрга қадар давом этади.


Июль охири ва август боши иссиқ келади – Газета.uz\nИюль охири ва август боши иссиқ келади\nЎзбекистонда 40 даражадан баланд ҳаво ҳарорати сақланиб қолади.\nLotinchada 24 июл 2017, 13:15 Жамият\n24−31 июль ва 1−2 август кунлари Ўзбекистон бўйлаб +37…+42 даража иссиқ ҳаво ҳукмронлик қилади, деб хабар берди Ўзгидромет «Газета.uz"га.\nҚорақалпоғистон Республикаси, Хоразм, Бухоро, Навоий, Қашқадарё ва Сурхондарё вилоятларида айрим жойларда ҳарорат 44 даражагача кўтарилади.\n25 июль куни учун об-ҳаво башорати\n24 июль 20:00 дан 25 июль 20:00 гача\nТошкентда ҳаво бироз булутли бўлади, ёғингарчилик бўлмайди. Шарқдан секундига 3−8 метр тезликда шамол эсади. Кечаси 22−24, кундузи 38−40 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7−12 метр тезликда шамол эсади. Кечаси 23−28, кундузи 39−44 даража иссиқ бўлади.\nБухоро ва Навоий вилоятларида ҳаво бироз булутли бўлади, ёғингарчилик бўлмайди. Шарқдан секундига 7−12 метр тезликда шамол эсади. Кечаси 24−29, чўл ҳудудида 30−32, кундузи 39−44 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7−12 метр тезликда шамол эсади. Кечаси 20−25, кундузи 37−42 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик бўлмайди. Шарқдан секундига 7−12 метр тезликда шамол эсади. Кечаси 24−29, кундузи 39−44 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5−10 метр тезликда шамол эсади. Кечаси 20−25, кундузи 35−40 даража иссиқ бўлади.\nРеспубликамизнинг тоғли ҳудудларида ҳаво бироз булутли бўлади, айрим жойларда ўзгариб туради, ёмғир ёғиб, момақалдироқ бўлиши мумкин. Шарқдан секундига 7−12 метр тезликда шамол эсади. Кечаси 15−20, кундузи 27−32 даража иссиқ бўлади.\n«Газета.uz» 4 133


21 октябрь, 2018, 09:55 700\nТеглар:Умид Аҳмаджонов | Суперлига\nУмид Аҳмаджоновнинг Суперлига ҳақидаги фикрлари.\nФутбол ишқибозлар орасида келаси мавсум Суперлигада иштирок этадиган жамоалар сони ошиши мумкинлиги ҳақидаги хабарлар урчиб кетди. Аммо, Ўзбекистон футбол ассоциацияси биринчи вице-президенти Умид Аҳмаджоновнинг "Дарё"га берган интервьюсида 2019 йилги мавсумда ҳам Суперлигада жамоалар сони 12 та бўлиб қолишини айтган.\n"Баъзи клублар келаси йил Суперлигада жамоалар кўпаяр экан деб, бемалолгарчиликка берилаётганидан хабаримиз бор. Бироқ улар хато ўйлашмоқда. Профессионал футбол лигаси спорт принципларини сақлаб қолиш учун ҳам жамоалар сонини ўзгартирмайди. Суперлигада 2019 йилги мавсумда ҳам 12 та клуб тўп суради.\n2018 йилги мавсум ҳар бир клубнинг асл юзини кўрсатиб берди. ПФЛ йил бошидан буён жамоаларни огоҳлантириб келганига қарамай, ҳали ҳам қарздорликлари осилиб ётган, футбол академияси ҳақида ўйламаётган клублар етарлича. Бироқ улар билиб қўйишсинки, футбол академияси йўқ бўлган клублар келаси мавсум лигага қўйилмайди. Биламан, бу ишни бирданига амалга ошириш қийин. Бироқ улар йил бошидан буён бу ҳақда билишади, ҳаракат эса йўқ. Охирида кеч бўлишини тушуниб етишмаяпти. Академия борасида савол ва қандайдир ёрдам керак бўлса, ЎФА ёрдамга тайёр. Бизнинг бу борада ўз режаларимиз бор.\n10 та ҳам қолдирсак бўларди, бироқ Чемпионлар Лигасидаги квоталаримиз камайиб кетиши мумкин. 14 та қилиб қўйсак, Про-лигада мақсадсиз жамоалар кўпайиб кетади. Про-лигада ҳам юқори дивизион учун кимдир курашиши керак-ку! Ҳозир «Машъал» бор, «Сурхон» бор, «Шўртан», «Динамо», «Истиқлол» бор. Яъни, 5 та клуб жиддий курашяпти. Шунинг учун ҳам Суперлигада 12 та клуб тўп суриши мантиқлироқ.\nҲа, айтганча, формат борасида гап-сўзлар кўп бўлди. У бошқача гапиради, бу бошқача. Мураббийлар, футболчилар, клублар раҳбарияти кўп гапирмай, футболини ўйнасин. Чемпионатни ҳамма бир хилда 0 очко билан бошлади ва бир хил шароитда тугатиш арафасида. Ҳеч кимга ён босилмаган. Шундай экан, форматни кавлаштиравермай, футболини ўйнасин ва қўлидан келса, ҳамма ўйинни юцин. Шунда ким уларни чемпионликдан маҳрум қила олади?!", - дейди Умид Аҳмаджонов.\nТаъкидлаш керакки, 16 октябрь куни ЎзПФЛда бўлиб ўтган йиғилишда келаси мавсум Суперлигага чиқишни мақсад қилган Про-лига клублари ўртасида йиғилиш бўлиб ўтган ва унда юори дивизионга чиқадиган жамоаларнинг олдига қўйиладиган талаблар айтиб ўтилган. Клубларнинг молиявий барқарорлиги ҳамда ўз шахсий футбол академиясига эга бўлиши шулар жумласидандир.\nФото "Сурхон" - "Пахтакор" учрашувини кузатаётган Умид Аҳмаджонов (фото)\nТезкор хабар! Умид Аҳмаджонов "Сурхон" - "Пахтакор" учрашувига ташриф буюради


Бахт тести | Мулоҳаза қила оладиганлар учун.\nАвгуст 27, 2016 mulohaza Психологик тестлар\nДунёда шундай одамлар борки, улар бахтли ҳаёт эмас, бахтли лаҳзалар мавжуд деб ўйлашади. Сизнингча, инсон бахтли бўлиши учун нима керак? Бахтнинг ўзи нимадан иборат? Сиз қуйидаги саволларга жавоб бериш билан бир қаторда, юқоридаги каби ўз саволларингизга ҳам қисман бўлсада жавоб оласиз.\n1.Кайфиятингиз бузилган чоғда…\nа) Тезда ўзингизга келишингизни биласиз (2);\nб) Бирор киши билан зиддиятга бормаслик учун уйдан ташқарига чиқмайсиз (1);\nc) Бирор нарса балин шуғулланишга ҳаракат қиласиз (3);\n2.Ўзингизни бошқалар билан қиёсласангиз қандай ҳулосага келасиз?\nа) Сизда фаолиятингизни йўлга қўйиш учун барча фазилатлар мужассам (3);\nб) Сиз бошқалардан қолишмайсиз (2);\nC) Сизни етарлича баҳолашмаяпти (1);\n3.Эрталаб уйқудан тургач одатда сиз…\nа) Кечаги кун тафсилотларини бирма-бир ҳаёлингиздан ўтказасиз (1);\nб) Бугунги кун омад келтиришига ишонасиз (3);\nc) Яҳши нарсалар ҳақида ўй сурасиз (2);\nа) «Менга бундай омад ҳеч қачон насиб этмайди» (1);\nб) Жин урсин. Нега мен унга эргашмадим?! (2);\nc) Қачонлардир менга ҳам омад кулиб боқади (3);\n5.Иш куни якунида сиз одатда …\nа) Кунингиз бундан ҳам яҳши ўтиши мумкинлиги ҳақида ўйлайсиз (2);\nб) Қониқиш туйғуси билан уйга қайтасиз (3);\nc) Ишингиздан қоноқмасдан уйга равона бўласиз (1);\n6.Кўзгуга боққанда ўйлайсиз…\nа) Ҳаммаси ажойиб (3);\nб) Вақт нақадар бешафқат (1);\nc) Ҳали ҳаммаси йўқотилмаган (2);\n7.Айрим ҳолларда ўтмишингиз ҳақида ўйлаганингизда асосан нимани эътиборга оласиз? а) Яҳшими ёмонми ҳаётимнинг бир қисми ўтмишга айланди (2);\nб) Ҳамма ажойиб кунларим ўтмишга айланди (3);\nc) Ёмон кунларим ўлмишда қолиб кетди (1);\n8.Агар сиз ортиқча вазн тўплаган бўлсангиз…\nа) Пархезга ўтириб, жисмоний машқларни бажаришга уринасиз (3);\nб) Ҳавотирланиш учун сабаб йўқлигини тушунасиз (2);\nc) Саросимага тушасиз (1);\n9.Дўстларингиз ҳақидаги фикрингиз…\nа) Уларнинг камчиликларини кўрсатиш шарт эмас (2);\nб) Ажойиб инсонлар (3);\nc) Улар мен ўйлаганчалик самимий эмас (1);\n10.Танишингиз бошига тушган фалокатни эшитганингизда…\nа) Ҳайриятки,фожеа мени четлаб ўтди (2);\nб) Ҳамдардлик билдиришга ошиқасиз (3);\nc) Менга бунинг алоқаси йўқ (1);\n30-24 баллгача: Сиз ниҳоятда бахтли инсонсиз. Ҳаётни севасиз. Келажакка ишонч билан боққанингиз учун атрофдагилар сизни ҳурмат қилишади. Кўнгилсизликлар ҳақида ўйлашни ҳоҳламайсиз. Бироқ вақти келиб сиз ҳаётга ҳушёр боқадиган бўласиз.\n24-18 баллгача: Сиз ҳар жиҳатдан етук, бахтли инсонсиз. Ҳушмуомаласиз. Ўзингизни тута биласиз ва қийин вазиятларда саросимага тушмайсиз.\n18-12 баллгача: Сиз ҳаётга қора кўзойнак орқали боқасиз. Сиз ҳаётингиз бахтли кечмаслигига ишончингиз комил. Бироқ ҳамиша ҳаётингизда омадсизликлар юз бермайдику!. Кўприқ ҳушчақчақ, келажакка ишонч билан қарайдиган одамлар даврасида бўлинг.\nМега дунёдан олинди.\nПредыдущая запись:Юзингизда доғ борми?Следующая запись: Яхшилик улашувчилар…


Qalampir.uz - Ўзбекистонга 40 минг долларнинг ноқонуний кириб келиши тўхтатилди\nЎзбекистонга 40 минг долларнинг ноқонуний кириб келиши тўхтатилди\n18:21, 02.11.2018 Олам\nЧегарачилар яна 14 минг долларга тенг контрабанда маҳсулотини ҳам ушлаган.\nҚозоғистон божхоначилари мамлакатдан контрабанда маҳсулотлари ва декларация қилинмаган минглаб АҚШ долларларини олиб чиқиб кетишга уринган икки нафар Ўзбекистон фуқаросини қўлга олди. Бу ҳақда “Казинформ” хабар бермоқда.\n“Казыгурт авто” чегара назорат бўлими чегарачилари мамлакатдан чиқиб кетаётган Ўзбекистон Республикаси фуқаросига тегишли Lexus 570 русумли автомобилни текшириш вақтида декларацияда кўрсатилмаган 40 100 АҚШ долларини аниқлашган”, дейилади хабарда.\nМаълум бўлишича, яна бир ўзбекистонлик ноқонуний йўллар билан Қозоғистондан декларация қилинмаган умумий суммаси 5,4 млн тенгега (14 минг 555 АҚШ доллари) тенг 449 та газ ҳисоблагичларини олиб чиқиб кетишга уринган.\n“Сариоғоч темир йўл” чегара назорати бўлими чегарачилари томонидан ушбу фуқаро қўлга олинган.\nТеглар:Қозоғистон Контрабанда валюта\n14:40, 21.01.2019 2 909\nПойтахтда “қора бозор” курси 8500 сўмга етай деб қолди\n19:04, 15.01.2019 3 776\nХоразмда яна валютафурушлар қўлга тушди\n13:02, 15.01.2019 1 807\nЎзбекистонда долларнинг нархи 8350 дан, евро эса 9500 дан ошди\n12:19, 14.01.2019 2 001


“Истеъмолчиларнинг ҳуқуқларини ҳимоя қилиш тўғрисида”ги Қонунга ўзгартиришлар киритилди.\nЎзбекистон Савдо-саноат палатаси ва республикамиз тадбиркорлари, барчамиз учун қадрли бўлган мамлакатимизнинг Биринчи Президенти Ислом Каримовнинг вафотлари ҳақидаги хабарни чуқур ва тўлдириб бўлмас йўқотиш қайғуси билан қабул қилди.\nХалқимизнинг чексиз мухаббатини қозонган, мустақил мамлакатимизнинг Биринчи Йўлбошчиси Ислом Абдуғаниевич Каримов ҳақиқатдан буюк тарихий шахс эди. Ислом Каримовнинг қатъияти ва жасорати билан республикамиз мустақилликка эришди ва ўз тараққиет йўлида улкан муваффақиятларни қўлга киритди.\nИслом Абуғаниевич Каримов Ўзбекистон иқтисодий салохиятини ривожланишига, унинг жахон миқёсидаги нуфузини ҳамда жамият фаровонлигини оширишга ёрдам берган кенг миқёсли амалга оширилган улкан ишлар ва тарихий ўзгаришларнинг ташаббускори ва раҳнамосидир.\nБиргина мамлакатни модернизация қилиш, жамиятни янгилаш, иқтисодиёт жадал суръатлар билан ўсиши ва унинг макроиқтисодий мутаносиблигини таъминлашга қаратилган ислоҳотларни янада чуқурлаштириш, бу йўналишларни амалга оширишнинг гарови бўлмиш тадбиркорлик, кичик бизнес ва фермерлик ҳаракатининг изчил қадамлар билан эркин ривожланишига кафолат ва имтиёзлар берадиган сиёсатни давом эттириш ва кучайтириш, шунингдек фаол инвестиция сиёсатини амалга ошириш, солик юкини камайтириш, юксак технологиялар билан қуролланган тармоқ ва ишлаб чиқариш корхоналари, кичик бизнес ва хусусий тадбиркорлик ривожи учун янада қулай шарт шароитларни яратиш, ўрта синф вакиллари-тадбиркорлик, фермерлик харакати ва хусусий бизнес тузилмаларининг барча моддий ва интеллектуал мулк эгаларининг манфаатларини устун қуйиш, уларга тўлиқ имтиёз ва имкониятлар яратиб бериш ва қуллаб-қувватлаш, халқимизнинг реал даромадларини ва фаровонлигини ошириш каби улкан ишлар бевосита Ислом Каримов номи билан боғлиқ.\nБарчамизнинг чексиз мухаббатимиз, хурмат ва эхтиромимизга сазовор бўлган Ислом Абдуғаниевич Каримов қалбларимизда абадий қолади ва келажак авлодларни ҳотирасида тинчлик, барқарорлик, фаровонлик, тараққиёт рахномаси, буюк давлат арбоби сифатида мангу яшайди.\nЎзбекистон Савдо-саноат палатаси жамоаси ва республикамиз тадбиркорлари, барчамиз учун ўта оғир жудолик муносабати билан марҳумнинг оила-аъзолари ва яқинлари ҳамда Ўзбекистон халқига самимий, чуқур ҳамдардлигини билдиради.


Ҳамон кучли 75 таликдамиз! ФИФА терма...\n17.03.2018 12:09 0 1418\nХалқаро футбол федерацияси футбол бўйича мамлакатлар терма жамоаларининг янги рейтингини эълон қилди.\nҲозирда Ўзбекистон миллий терма жамоаси янгиланган рейтингга кўра ўз ўрнини сақлаб қолган. Яъни 451,34 балл тўплаган ҳолда 72-ўринни эгаллаб турибди. Кучли учликдан Германия, Бразилия ва Португалия терма жамоалари ўрин олишган. Тўлиқ рейтинг билан қуйидаги ҳавола орқали танишишингиз мумкин.\nСпорт 27/02, 22:37


ЎзА - Қорақалпоқ ўтови бошқа халқлар ўтовидан нимаси билан фарқ қилади?\nҚорақалпоқ ўтови бошқа халқлар ўтовидан нимаси билан фарқ қилади?\nҚорақалпоқ халқи узоқ ўтмишдан сўзловчи ўтов – қора уйи билан машҳур. Отамерос қадрият сифатида сақланиб қолган ушбу қора уй ўзига хос кўриниши ва қурилиш услуби билан бошқа халқлар ўтовидан ажралиб туради.\nБугун миллий ўтовлардан ҳудуд туристик салоҳиятини оширишда кенг фойдаланилмоқда. Қорақалпоғистон Республикаси тарихи ва маданияти давлат музейи ҳамда И.Савицкий номидаги Қорақалпоқ давлат санъат музейида қорақалпоқ ўтовини барча буюм ва ускуналари билан намойиш этиш учун махсус ўрин ажратилган.\nШунингдек, Аёзқалъа, Тупроққалъа каби қатор тарихий ёдгорликлар ёнида ва Орол денгизи бўйларида ҳам ўтовлар тикилган. Ўтов тиклашда қўлланиладиган ашёлар тайёрловчи усталарни халқ ичида “уйчи” дейишади. Бу касб уларга ота мерос. Қорақалпоғистон ҳудудининг аксарият қисмида шундай усталар бўлган ва улар яшайдиган қишлоқлар “уйчи овул”, деб юритилган. Бундай номдаги қишлоқларни ҳозир ҳам учратиш мумкин.\nМутахассисларнинг таъкидлашича, қора уйни ҳар қандай ёғочдан ясаб бўлмайди. У чидамли, эгилувчан толдан ишланади. Сабаби, кўчманчилар турмушига хос бундай бошпаналарни тикиш ва йиғиш тез-тез такрорланиб турган. Табиийки, бунинг учун синмайдиган, мустаҳкам ёғоч зарур бўлган.\nҚора уй 3 босқичда ишланади – дастлаб, кереге (ёғоч панжара), ундан сўнг шанироқ (қора уйнинг том қисми), сўнгги босқич увиқ (тиргак) деб юритилади. Шанироқ – қора уйнинг энг муҳим қисми бўлиб, у гумбазсимон доирадан иборат. Шанироқнинг ўртасига эгилиб ишланган икки қаторли ярим доира ёғоч “тўғин”, дейилади. Айнан ушбу тўғин қора уйни бошқа халқлар ўтовидан ажратиб туради. Қора уйнинг яна бир қисми “эрганак”, яъни, “эшик” деб юритилади. Уни бошқа уста ишлайди. Эрганак ўйма нақшлар билан безалади ва қизил рангга бўялади\nҚора уйнинг 6, 8, 12 қанотли турлари бор. 5 қанотли уйлар кам учрайди. Одатда, 6 қанот уйлар ёш оилалар учун махсус тикилган. 8 қанотли уйлар эса оиладагилар сони кўпайганидан сўнг тикилган. Энг йирик – 12 қанотли уй қишлоқ ташқарисидаги “Маслаҳат тепа”га тикилиб, унда оғалар, яъни бийлар ва беклар эл-юрт тақдири билан боғлиқ муҳим масалаларни ҳал қилиш учун йиғилган. Қора уй безак буюмларининг барчаси қўлда ишланган, яъни ўрмакда тўқилган. Кигиз асосан қўй, арқон эса туя жунидан тайёрланган.\nЎтовнинг ўнг томонида ёшига қараб эркаклар, сўл томонида хотин-қизлар ўтиради. Ўнг томон муқаддас ҳисобланган ва эркаклар ўтирган ўринни хотин-қизлар босиши қатъий тақиқланган. Қора уйнинг эшиги паст бўлгани учун ичкарига энгашиб кирилади. Бу уйга таъзим қилиб кириш зарурлигини англатган.\nҲозирда Чимбой туманида 20 дан ортиқ уйчи, яъни ўтов тикловчилар фаолият кўрсатаётган бўлиб, улар ҳудудда туризмни ривожлантиришга ўз ҳиссасини қўшмоқда.


Собиқ Шўро давлатларининг бошига Қримнинг куни тушадими? - BBC News O'zbek\nСобиқ Шўро давлатларининг бошига Қримнинг куни тушадими?\nҚрим аҳолисининг ярмидан кўпроғини руслар ташкил қилишади. Агар, расмий Москванинг изоҳларига қаралса, айнан русларнинг ҳуқуқларини ҳимоя қилиш учун у ерга кириб борган. Шундай экан, қолган собиқ Шўро Иттифоқи давлатларининг бошига ҳам Қримнинг куни тушиши мумкинми?\nПрезидент Виктор Янукович қудратдан ағдарилган феврал ойидан буён Донецк ва Украина шарқидаги бошқа шаҳарларда тез-тез россияпараст намойишлар кузатилмоқда. Янги намойишлар ҳам аллақачон бир кишининг умрига зомин бўлиб улгурди.\nРасмий Москва эса, ўта ғарбпараст намойишчиларни Украина шарқида вазиятни оловлантиришда айбламоқда. Россия қўшинлари аллақачон Украинанинг шарқий чегараларига яқин ерда ҳарбий машғулотлар ҳам ўтказиб, ўша ердан жилмай туришибди. Исташса, бир зумда Украинага кириб боришлари мумкин.\nШу боис ҳам, агар, Россия ўз ҳудудини кенгайтиришни кўзлаётган бўлса, шарқий Украина рўйхатда биринчи бўлиш мавқеида, десак муболаға бўлмайди.\nАммо бу амали сиёсий жиҳатдан Россияда жуда қимматга тушиши мумкин: Нато ва Ғарб давлатлари расмий Москвани бошқа ҳудудларга кўз олайтирмаслиги билан жиддий огоҳлантиришмоқда. Қрим бор-йўғи 1954 йилда Украинага қўшилган. Украина шарқий чегараларининг тарихи эса, бундан-да узоқроққа бориб тақалади.\nАммо, агар, бўлгинчилик бир бош кўтаргудек бўлса, уни жиловлаш қийин бўлади. Шаҳарга 19-асрда уэльслик миллатчи Жон Хьюс томонидан асос солинган эмасми, яқинда, ҳатто, Донецкни Буюк Британия таркибига қўшиб олиниши талаби билан сохта кампания ҳам уюштирилди.\nАллақачон Россияга, "Бизни қўшиб ол", деган таклиф билан ҳам чиқмадими, кўпчиликнинг эътибори ҳозир Преднестровьега ҳам қаратилган. Минтақа 1990 йилда ўзини мустақил, деб эълон қилган. Аммо баёноти ҳеч қачон халқаро ҳамжамият томонидан тан олинмаган. Молдова аҳолисининг аксарияти руминча гапирган бир пайтда, Преднестровье минтақасидаги кўпчилик рўсийзабондир.\nМолдова жанубида, яна шунингдек, тўртта анклавдан ташкил топган Гагаузия мухтор минтақаси ҳам бор. Минтақа аҳолисини бор-йўғи 160.000 киши ташкил қилади. Провослав насроний эканликларига қарамай, улар туркий тилда сўзлашишади. Шу йил феврал ойида ўтказилган референдум чоғида минтақа аҳолисининг 99 фоизга яқини Россия бошчилигидаги Божхона Иттифоқига киришни ёқлаб, овоз беришган. Аммо Молдова ҳукумати ўтказилган референдумни ноқонуний, деб айтиб чиққанди. Нато иттифоқининг Оврўподаги қўмондони огоҳлантиришича, Украина билан чегарадош ва Одесса шаҳрига яқин Преднестровье Россиянинг кейинги нишони бўлиши мумкин.\n2008 йилда Россия билан кечган қисқа уруш Гуржистоннинг икки бўлгинчи минтақаси - Жанубий Осетия ва Абхазиядан ажралиб қолиши билан якунланганди. Расмий Москва, ўшанда ҳам, мақсади минтақанинг рўсийзабон аҳолисини ҳимоя қилиш эканини айтганди. Аммо аксарият туб аҳоли осетинча ва абхазча сўзлашишади. Масаланинг лекини ҳам борки, одамларнинг кўпчилигида Россия паспорти бор ва улар гуржи ҳукуматини хушлашмайди.\nАбхазия эса, аллақачон, яъни 1999 йилда бир томонлама ўз мустақиллигини эълон қилган. Ўшандан буён бу икки минтақа аросатда экандек мавқеъда қолиб келишмоқда: На халқаро ҳамжамият томонидан расман тан олинишган ва на расман Россиянинг таркибида ҳисобланишади. Эслатиб ўтиш жоиз, Абхазия Россияга шундоққина чегарадош, 2014 йилги Қишки Олимпиада Ўйинлари бўлиб ўтган Сочи шаҳрининг биқинида жойлашган. Жанубий Осетия эса, Россияга Шимолий Осетия орқали чегарадош. Минтақага барча маҳсулотлар тоғлароша ўтиб келади. Шу боис ҳам, нарх-наво жуда қиммат. Ишсизлик ва камбағаллик кенг қулоч ёйган.\nЛатвия, Литва ва Эстония\nҲам Латвия ва ҳам Эстонияда руслар мамлакат аҳолисининг қарийб учдан бир қисмини ташкил қилишади. Бу уч Болтиқбўйи давлати ҳам 90-йиллар бошларида собиқ Шўролар Иттифоқи қулаши ортидан ўз мустақилликларини қўлга киритишган. Ўшандан буён латиш ёки эстончани билмасангиз, бу давлат фуқаролигини ололмайсиз. Бу икки давлатда туғилган айрим руслар эса, бу иш ё қўлларидан келмай ёки буни ўзлари истамай, алал-оқибат, Латвия ёки Эстония фуқаролигидан мосуво қолишган.\nУстига устак, аксарият русийзабонлар айнан “Тил тўғрисида”ги кескин қонун сабаб, иш топишлари қийин эканидан ҳам шикоятдалар. Аммо Литвада вазият бироз бошқача: этник руслар бу ерда аҳолининг 5 фоизчасини ташкил қилишади. Бундан ташқари, тил бўйича синов топширишлари ҳам лозим кўрилмайди. Шу йил март ойи ўрталарида расмий Кремль Эстонияда маҳаллий русларга қилинаётган муносабатдан қаттиқ ғазабга келган, худди шу баҳона эса, уларнинг Қримни ишғол этишларига ҳам сабаб бўлганди. Лекин, ўз ўрнида эслатиб ўтиш жоиз, бу уч Болтиқбўйи давлати ҳам Оврўпо Иттифоқи ва ҳам Нато иттифоқи аъзолари саналишади. Худди шу боис ҳам, Россиянинг бу мамлакатларга ишғолининг оқибатлари жиддий бўлмай қолмайди. Чунки, биргина Нато низомининг 5-бандига таянилса, иттифоқ бир аъзо давлатга ҳужумни ўзига нисбатан ҳужум сифатида қабул қилади.\nРуслар Шимолий Қозоғистон аҳолисининг ярмидан кўпроғини ташкил этади. Худди Қримга ўхшаб ўз вақтида Россиянинг бир қисми бўлган. Агар, тарихий маълумотларга таянилса, шимолий Павлодар ва Уральск шаҳарларига ҳали Чор Россияси даврида ҳарбий постлар сифатида асос солинган.\nХудди Украинага ўхшаб, Қозоғистон ҳам ҳимоя кафолати остида 1994 йилда ядровий қуролсизланишга оид битимни имзолаган. Қримдаги Севастополга ўхшаш бандаргоҳи бўлмаса ҳам, “Бойқонур” космодроми бор. Лекин Қозоғистоннинг Россия билан муносабатлари анчайин яқин: Беларус билан бирга Россия бошчилигидаги Божхона Иттифоқининг учта аъзосидан биттаси саналади. Қозоғистон Украина масаласида ҳам бетараф мавқеъни намоён этди. Аммо Украина инқирозига тинч йўл билан ечим топишга чақирди.\nҚолган Марказий Осиё давлатлари\nБу минтақа давлатларидаги этник русларнинг фоизи турлича: Тожикистонда бу рақам 1.1 фоизни ташкил этса, Қирғизистонда 12.5 фоизгача боради. 1991 йилдаги мустақиллик ортидан, катта сондаги руслар бошқа ерларга кетишган. Аммо ҳалигача Марказий Осиё давлатлари иқтисодий: Яъни савдо-тужжорий алоқалар ва меҳнат муҳожирларидан келаётган даромадлар нуқтаи назаридан Россияга жуда боғланган. Худди шу манзарада Россия ҳам минтақага бостириб киришга мойилдек кўринмайди. Аммо Россия рубли қадрсизланиб, халқаро ҳамжамият томонидан қўлланган ва қўлланаётган жазо чоралари Россия иқтисодиётига жиддий зиён етказса, ишсиз муҳожирларнинг ортга қайтиши Душанбе ва Бишкек учун жиддий бошоғриқ бўлиши мумкин.\nАрманистон ва Озарбайжон\nАрманистонда руслар деярли йўқ, Озарбайжонда эса, аҳолининг бор-йўғи 1 фоизини ташкил этишади, холос. Ҳар икки мамлакат ҳам гео-сиёсий нуқтаи назардан Россия ва Ғарб орасида талаш. Украинага ўхшаб, Арманистон ҳам Оврўпо Иттифоқи билан ҳамкорликка оид шартнома имзолашни кўзлаб турибди. Бироқ ўтган йил сентябр ойида, кутилмаганда, Россия бошчилигидаги Божхона Иттифоқига қўшилиш ниятини баён қилган. 1991 йилги мустақиллик ортидан ҳам, Россия Арманистондаги Гюмри ҳарбий базасини ўз қўлида сақлаб қолган.\nОзарбайжон эса, ўз нефть ва газини Оврўпо Иттифоқига экспорт қилади. Худди шу боис ҳам, иқтисодий жиҳатдан Россияга ундай қарам эмас. Туркияга бориб туташган газ қувури эса, уларга Россияни четлаб ўтиш имконини беради. Сўзсиз, Россия бу икки давлатни ҳам ўз назорати остида тутишни истайди. Аммо бу йўлда ҳарбийсидан кўра, иқтисодий воситаларни ишга солиши эҳтимоли катта.\nБеларуснинг шундоқ ҳам Россия билан алоқалари жуда яқин. Руслар аҳолисининг 7.3 фоизини ташкил этиши айтилса-да, аксарияти рус тилида сўзлашади. Агар, бу икки ҳукуматнинг қанчалик апоқ-чапоқ экани назарда тутилса, Россиянинг ишғол учун бирор бир баҳона излашига ҳам ҳожат йўқ. Беларус Россия бошчилигидаги Божхона Иттифоқининг аъзоси ва рус тили давлат тили мақомига эга.\nТаҳлил: 'Қрим масаласи бутунбошли МДҲни 'ўлдириши' мумкин'\nҚрим ҳодисалари ортидан АҚШ, Россия ва Марказий Осиё муносабатлари қандай бўлиши керак?\n6 Апрел 2014\nМихаил Горбачев: Қрим референдуми Совет даври хатосини тузатди


Набукко эҳтимолдан воқеликка айланмоқда\n26 октябр 2021, Тошкент вақти: 04:38\nДушанба кунги маросимда Туркия Бош вазири ва Европа комиссияси президенти қатори Грузия президенти ҳам иштирок этди.\nЕвропа иттифоқининг тўрт аъзоси ва Туркия Каспий минтақаси ва Яқин Шарқ табиий газини Россияни четлаб ўтувчи қувурлар орқали Европага олиб келишни кўзда тутувчи Набукко келишувига қўл қўйдилар.\nДушанба куни Анқарада имзоланган ҳукуматлараро Набукко келишуви Европа иттифоқини Россия газига қарамликдан қутқариш йўлида ташланган тарихий қадам сифатида кўрилмоқда.\nТуркия¸ Болгария¸ Руминия¸ Венгрия ва Австрия ҳукумати раҳбарлари қўл қўйган мазкур ҳужжат узунлиги 3300 км ва қиммати 8 миллиард евро деб баҳоланаëтган Набукко лойиҳасининг қоғоздан ҳаëтга кўчишига йўл очади.\nВенгрия Бош вазири Гордон Байнаи Набукко ҳукуматлараро келишувининг имзолангани 27 давлат аъзо Европа иттифоқи учун муҳим аҳамиятга эга эканини таъкидлади.\n- Набукко лойиҳаси оқибатлари шунчаки қувур ëтқизиб¸ уни газ билан тўлатишдан кўра анча узоққа боради. Бу лойиҳа иттифоқ ҳудудидаги барча фуқароларимиз учун иқтисодий¸ ижтимоий ва сиëсий соҳада ижобий оқибатларни келтириб чиқаради¸ деди Будапешт раҳбари Анқара маросимидан сўнг.\nНабукко қувурлар лойиҳасининг 2014 йилга якунига етказилиши ва тўлиқ ишга тушгач¸ йилига 31 миллиард куб метр табиий газ ўтказиши назарда тутилмоқда. 2020 йилга бориб Набукко қувурлари орқали ЕИ истеъмол қиладиган табиий газнинг 5-10 фоизига қадарининг истеъмолчиларга етказилиши кутилмоқда.\nКелишув имзоланиши жараëнига раислик қилган Европа комиссияси президенти Хосе Мануэл Баррозо кўпдан пайсалга солиб келинган Набукко лойиҳасининг бугунга келиб Европа ва Туркия ëнилғи хавфсизлиги учун ҳаëт-мамот масаласига айланганини таъкидлади.\n- Бугунги келишув билан биз Набукко келажагига шубҳа билдириб келганлар¸ унга ишонмаëтганларни мушкул аҳволга солиб қўйганимизга самимий ишонаман. Бундан бироз аввал бу лойиҳанинг дунë юзини кўрмаслиги¸ бу борадаги музокараларнинг ўнглаб бўлмас даражада қотиб қолгани ҳақда гапираëтганлар кўп эди. Бугун имзоланган келишув эса¸ Набукко қувурларини шунчаки эҳтимолдан муқаррарга айлантирди¸ деди Европа комиссияси раҳбари.\nНабукко лойиҳаси Европанинг Россияга газига нисбатан қарийб тўла қарамлигини камайтириши боис¸ муҳим сиëсий аҳамиятга эга.\nАйни пайтда Анқарада имзоланган келишув¸ Набукко лойиҳасига рақиб саналган Россиянинг Қора денгиз остидан ўтувчи қувурлар орқали ўз газини тўғридан-тўғри Европага етказишни кўзда тутувчи Жанубий оқим лойиҳаси келажагини ҳам савол остига қўйди.\nШундай бўлса-да¸ Европа комиссиясининг ëнилғи масалалари бўйича матбуот вакили Ферран Тарраделлас¸ Набукко ҳукуматлараро келишувининг имзоланиши иттифоқнинг Россияга орқа ўгираëтгани белгиси эмаслигини таъкидлади.\n- Набукко Европага газ олиб келишга ҳисса қўшади. Бу қувурлар бошқа манбалардан бошқа йўналиш орқали бизга газ олиб келади ва шу боис Европа ëнилғи бозорларига таъминот хавфсизлиги ва танлов эркинлиги беради. Аммо бу биз Россия билан бошқа ҳамкорлик қилмаймиз¸ дегани эмас. Аксинча¸ Россия бундан сўнг бизнинг асосий газ таъминотчимиз бўлиб қолади ва Набукко ҳеч қачон Россияга қарши лойиҳа бўлган эмас¸ деди Европа комиссияси расмийси.\nНабукко қувурлар лойиҳасининг узоқ вақт пайсалга солинишига Озарбайжон ва Туркманистоннинг ўз газини Россиядан бошқа йўналиш орқали экспорт қилиш борасида аниқ қарор бермай келгани сабаб бўлган эди.\nАммо кейинги ойлар ичи ҳам Баку¸ ҳам Ашхобод бу борада қатъий қарор берди ва ўз гази экспортини турли йўналишлар орқали Европа истеъмолчиларига етказиш ниятида эканини маълум қилди.